Μακρυνίτσα - Greek | Pelion Beach Villas\nΈνα πανέμορφο χωριό που μοιάζει να κρέμεται από την άκρη της καταπράσινης πλαγιάς, η Μακρυνίτσα σε υψόμετρο 630 μέτρων από τη θάλασσα, προσφέρει πανοραμική θέα στην περιοχή του Βόλου και γι’ αυτό και ονομάζεται “μπαλκόνι του Πηλίου”.\nΕίναι επίσης γνωστή και ως το “χωριό των αρχόντων”, καθώς οι επαύλεις της είναι ανάμεσα στις ωραιότερες του Πηλίου, με περίτεχνα διακοσμημένους τοίχους και παράθυρα- εξαιρετικά δείγματα της τοπικής τέχνης.\nΟι ανηφορικοί, πλακόστρωτοι δρόμοι της Μακρυνίτσας οδηγούν σε μια πανέμορφη μεγάλη πλατεία με ψηλά πλατάνια. Υπάρχουν διάφορα καφενεία, ένα εκ των οποίων είναι μάλιστα διακοσμημένο με τοιχογραφίες του περίφημου Θεόφιλου. Δίπλα στο εκκλησάκι του Αγίου Ιωάννη του Βαπτιστή βρίσκεται το περίτεχνο μαρμάρινο συντριβάνι με τα λιοντάρια. Χρονολογείται από το 1809 και θεωρείται ότι διαθέτει μαγικές δυνάμεις καθώς αναβλύζει το “Αθάνατο Νερό”.\nΣτη Μακρυνίτσα μπορείτε να επισκεφθείτε διάφορα εκκλησάκια, το μοναστήρι του Αγίου Γερασίμου που χρονολογείται από το 1795, αλλά και το Λαογραφικό Μουσείο στο Αρχοντικό Τόπαλη, το οποίο φιλοξενεί μια ενδιαφέρουσα συλλογή από καθημερινά αντικείμενα από την τοπική ζωή.


The Lord of the Rings: Gollum ανακοινώθηκε για το Switch | Nintendo Next\nΗ Daedalic Entertainment ανακοίνωσε σήμερα ότι το The Lord of the Rings: Gollum θα βγει στο Switch.\nThe Lord of the Rings: Gollum θα κυκλοφορήσει για Switch\nΤην μεταφορά του τίτλου στο Nintendo Switch την έχει αναλάβει η Daedalic Entertainment. Ο παραγωγός του τίτλου ανακοίνωσε ότι το παιχνίδι ανήκει στο είδος περιπέτειας και δράσης θα βγει στα τέλη του 2021.\nΠληροφορίες αναφέρουν ότι θα μοιάζουν αρκετά οι μηχανισμοί του με του παιχνιδιού Prince of Persia της Ubisoft. Το παιχνίδι θα διαθέτει πολλές επιλογές για την πρόοδο σας κατά την διάρκεια της περιπέτειας. Σύμφωνα με τις δηλώσεις των παραγωγών θα μπορείτε να παίξετε το Gollum προσπαθώντας να ξεγελάστε τους εχθρούς σας. Ξεγλιστρώντας χωρίς να σας πάρουν χαμπάρι ώστε να αποφύγετε τις μάχες.\nΈχει δοθεί μεγάλη σημασία στην αφήγηση όπου σε συνδυασμό με τους μηχανισμούς του παιχνιδιού προσπαθούν να αποδώσουν την πολυπλοκότητα του συγκεκριμένου χαρακτήρα. Το Gollum παίζει πολύ σημαντικό ρόλο στα γεγονότα της ιστορίας του J.R.R Tolkin. Σκοπός τους στούντιο είναι να αποδώσει όσο πιο πίστα γίνεται το δράμα της ιστορίας του χαρακτήρα.\nΑναμένουμε λοιπόν να δούμε πως θα τρέχει το παιχνίδι στο Nintendo Switch για να βυθιστούμε για άλλη μία φορά στην μυθολογία της Μέσης Γης.\nΟρίστε ένα ενδεικτικό τρέιλερ, μαζί και ένα βίντεο επίδειξης.


Πλήθος κόσμου στην αναπαράσταση του Χωριάτικου Γάμου στην Καρυά. – Lefkada Today\nHomeΛευκάδαΠλήθος κόσμου στην αναπαράσταση του Χωριάτικου Γάμου στην Καρυά.\n31-07-2017, 17:39:00 Ομάδα Σύνταξης Λευκάδα, Πολιτισμός 0\nΗ πρώτη αναπαράσταση του «Χωριάτικου Γάμου» πραγματοποιείται για πρώτη φορά το 1954 στην πλατεία της Καρυάς και παρουσιάζονται με κάθε λεπτομέρεια όλα τα έθιμα του γάμου, από την πρώτη ως την τελευταία μέρα. Σύσσωμο το χωριό συμμετέχει στην κορυφαία αυτή εκδήλωση, η οποία απετέλεσε τη σπίθα για τον προγραμματισμό των «Γιορτών Λόγου και Τέχνης«\nΤην Πρώτη Ημέρα πραγματοποιείταιη σκηνική αναπαράσταση, όπου παρουσιάζονται κατά σειρά όλα τα έθιμα, που προηγούνται του μυστηρίου. Πρόκειται για μια σειρά προετοιμασιών, που αφορούν την προίκα της νύφης, το σπίτι, τη φορεσιά της και όλα τα απαραίτητα για το Μυστήριο και το Γλέντι: «τα Προξενιά«, «οι Αρραβώνες«, «το Πλύσιμο των Μαλλιών«, «τα Προζύμια«, «τα Καρφώματα«.\nΤη Δεύτερη Ημέρα λαμβάνει χώρα το Μυστήριο και το Γλέντι. Το Ζευγάρι, ο Παπάς και ο Κουμπάρος, πάνω στα άλογα, συνοδεία μουσικών οργάνων και πλήθους κόσμου, πηγαίνουν σε ένα παραδοσιακό λιθόκτιστο σπίτι, όπου γίνεται η αναπαράσταση του Μυστηρίου, όπως στο Παρελθόν. Μετά το τέλος του μυστηρίου, τα προικιά φορτώνονται στα άλογα και μεταφέρονται στο σπίιτι του Γαμπρού, ενώ την πομπή συνοδεύουν γαμήλια τραγούδια. Ακολουθεί το παραδοσιακό Γλέντι στην Πλατεία του Χωριού.\nΔείτε φωτογραφίες και βίντεο του Θανάση Κατωπόδη από την πρώτη ημέρα της αναπαράστασης.\nΒιβιάννα Βαρδή στον Prisma 91,6: Πέρασε ένας χρόνος και δεν γνωρίζουμε τα αίτια της καταστροφικής φωτιάς στο Ιστορικό Κέντρο. Η υπόθεση παίρνει τον δρόμο της δικαιοσύνης .\nΝικιάνα, 15/04/2016 ΔΕΛΤΙΟ ΤΥΠΟΥ ΘΕΜΑ: Nέα ευρυζώνικη VDSL σύνδεση στην Νικιάνα Με ιδιαίτερη χαρά σας ενημερώνουμε οτι ένα από τα πάγια αιτήματα των επαγγελματιών της Νικιάνας έχει πιά υλοποιηθεί ! Απο σήμερα […]\nΑιχμές στον πρόεδρο του δημοτικού συμβουλίου άφησε και στο δημοτικό συμβούλιο της Τετάρτης 20-06-2018 ο Κώστας Γληγόρης αφού κατά την συζήτηση του προ ημερησίας συζήτηση για το θέμα της αποδοχής χρηματοδότησης για τα πράσινα σημεία […]\n20-07-2017, 07:06:00 Ομάδα Σύνταξης Άποψη, Επισημάνσεις 0\nΔιαβάστε την αναλυτική πρόγνωση του καιρού από την Εθνική Μετεωρολογική Υπηρεσία: Μακεδονία, Θράκη Καιρός: γενικά αίθριος. Τοπικές νεφώσεις τις μεσημβρινές και απογευματινές ώρες με σποραδικούς όμβρους στα ορεινά της δυτικής Μακεδονίας. Ανεμοι: στα δυτικά μεταβλητοί […]


Η αδήλωτη εταιρεία του Άδωνη | Documento\nΔιαβάζετε: Η ΑΔΗΛΩΤΗ ΕΤΑΙΡΕΙΑ ΤΟΥ ΑΔΩΝΗ\nΈκθετος… και με τον νόμο!\nΗ αδήλωτη εταιρεία του Άδωνη\n30.04.2018 | 12:25\nΟ αντιπρόεδρος της ΝΔ ήταν μέτοχος και διευθυντής σε κυπριακή εξωχώρια εταιρεία, την όποια μάλιστα έκρυβε από το πόθεν έσχες του\nΓίνεται αντιπρόεδρος της αξιωματικής αντιπολίτευσης και πρώην υπουργός να είναι μέτοχος και διευθυντής σε κυπριακή εξωχώρια εταιρεία, την οποία μάλιστα δεν έχει δηλώσει ποτέ στη δήλωση πόθεν έσχες; Κι όμως γίνεται! Ο λόγος για τον αντιπρόεδρο της Νέας Δημοκρατίας Αδωνη Γεωργιάδη. Ο πρώην υπουργός Υγείας, σύμφωνα με τα έγγραφα που δημοσιεύει σήμερα το Documento, είναι μέτοχος και διευθυντής στην κυπριακή εταιρεία Α. Γεωργιάδης – Ν. Νικολάου Βιβλιοπωλείον Λίμιτεδ.\nΠρόκειται για αποκάλυψη που φαίνεται ότι καθιστά έκθετο τον κ. Γεωργιάδη, αφού σύμφωνα με τον νόμο του 2010 για τις εξωχώριες εταιρείες, απαγορεύεται ρητά τέτοιου είδους επιχειρηματική δραστηριότητα από πολιτικά πρόσωπα. Παράλληλα, επειδή ως σκοπός λειτουργίας της εταιρείας αναφέρεται η «λειτουργία βιβλιοπωλείου και άλλα», το ερώτημα εάν έχει ελεγχθεί η δραστηριότητά της προβάλλει εύλογο, από τη στιγμή που οι προστατευόμενοι μάρτυρες στην υπόθεση της Novartis έχουν καταθέσει ότι ο κ. Γεωργιάδης «ξέπλενε παράνομα χρήματα» που λάμβανε από την πολυεθνική μέσω των εκδοτικών του δραστηριοτήτων.\nΈκθετος… και με τον νόμο\nΣύμφωνα με τον νόμο 3849/2010 (άρθρο 6) της κυβέρνησης του Γιώργου Παπανδρέου, απαγορεύτηκε σε όλα τα πολιτικά πρόσωπα «να συμμετέχουν είτε οι ίδιοι είτε με παρένθετα πρόσωπα στο κεφάλαιο ή στη διοίκηση εξωχώριων εταιρειών». Η άμεση ή έμμεση συμμετοχή σε εξωχώρια εταιρεία τιμωρείται με φυλάκιση τουλάχιστον δύο ετών και πρόστιμο έως 500.000 ευρώ.\nΗ Α. Γεωργιάδης – Ν. Νικολάου Βιβλιοπωλείον Λίμιτεδ εγγράφεται στα μητρώα κυπριακών εταιρειών στις 18 Φεβρουαρίου 2006 και διαγράφεται στις 11 Ιανουαρίου 2016. Κι όμως σε αυτό το διάστημα ο κ. Γεωργιάδης αυτή την επιχειρηματική δραστηριότητα –την οποία απαγορευόταν από νόμο να ασκεί– δεν τη δήλωσε ποτέ στις δηλώσεις περιουσιακής κατάστασης που υπέβαλλε. Σε όλες τις δηλώσεις πόθεν έσχες του κ. Γεωργιάδη εμφανίζεται η συμμετοχή του σε πέντε εταιρείες. Στις εν λόγω δηλώσεις δεν δηλώνεται η έδρα των εταιρειών, εκτός από το τελευταίο δημοσιευμένο πόθεν έσχες του 2016 (οικονομική χρήση 2015), όπου εμφανίζονται οι ίδιες πέντε εταιρείες. Μόνο που σ’ αυτή την περίπτωση δηλώνεται η έδρα των εταιρειών: όλες είναι στην Ελλάδα, γεγονός που πιστοποιεί ότι ο κ. Γεωργιάδης δεν δήλωσε πότε την κυπριακή offshore. Είναι επίσης σαφές ότι από τη στιγμή που ο νόμος του 2010 αναφέρεται σε εξωχώριες εταιρείες συμπεριλαμβάνονται αυτές της Κύπρου, άρα και του κ. Γεωργιάδη.\nΣημειωτέον ότι η τροπολογία που ψηφίστηκε τον Ιούνιο του 2016 για τις offshore εταιρείες –λίγους μόλις μήνες αφότου διαγράφεται η κυπριακή offshore εταιρεία του κ. Γεωργιάδη– ήταν ακόμη πιο αυστηρή, αφού προβλέπει καθολική απαγόρευση της συμμετοχής πολιτικών προσώπων σε εταιρείες με έδρα εκτός Ελλάδας. Να επισημανθεί πως δεν κατορθώσαμε να εντοπίσουμε καμία εμπορική δραστηριότητα της εν λόγω εταιρείας, ούτε ποιος είναι και τι επαγγέλλεται ο συνεργάτης του κ. Γεωργιάδη Νικόλαος Νικολάου.\n«Ξέπλυμα μέσω εκδοτικών δραστηριοτήτων»\nΠέρα όμως από το γεγονός πως ο κ. Γεωργιάδης φαίνεται πως ήταν κάτοχος κυπριακής εταιρείας για δέκα χρόνια –παρανόμως από το 2010–, την οποία μάλιστα δεν δήλωσε στο πόθεν έσχες του, αναρωτιέται κανείς εάν έχει ελεγχθεί η δράση και λειτουργία της, καθώς ανατρέχοντας στην κατάθεση του προστατευόμενου μάρτυρα Μάξιμου Σαράφη (2 Φεβρουαρίου 2018) βλέπουμε να γίνεται λόγος για εκδοτικές δραστηριότητες του κ. Γεωργιάδη. Όπως αναφέρει χαρακτηριστικά ο μάρτυρας: «Ο υπουργός Αδωνης Γεωργιάδης χρησιμοποιούσε ως μέθοδο ξεπλύματος των χρημάτων που λάμβανε ως δώρα από τη Novartis εκδοτικές του δραστηριότητες, καθώς και υπηρεσίες προβολής μέσω τηλεπωλήσεων και διοργάνωσης εκδηλώσεων σχετικά με την εκμάθηση της ελληνικής γλώσσας και την ανάλυση της αρχαιοελληνικής γραμματείας. Με το δεδομένο ωστόσο ότι η επένδυση της τηλεπώλησης των βιβλίων ήταν δυσανάλογα μεγάλη σε σχέση με το μέγεθος της επιχείρησής του, συμπεραίνω ότι τα έσοδα από τις πιο πάνω δραστηριότητες είναι προφανώς εικονικά και συνδέονται με το ξέπλυμα παράνομων χρημάτων».\nΣε απάντησή του στο Documento ο κ. Γεωργιάδης υποστήριξε πως πρόκειται για εταιρεία που αφορούσε βιβλιοπωλείο του και η οποία, αν και δεν θυμάται πότε ακριβώς άνοιξε, «ήταν περίπου το 2004 και λειτούργησε για περίπου δύο χρόνια». Σε αντίθεση όμως με τα στοιχεία από το μητρώο των κυπριακών εταιρειών, όπου αυτή εμφανίζεται να εγγράφεται στις 18 Φεβρουαρίου του 2006 και –κυριότερα– να διαγράφεται στις 11 Ιανουαρίου 2016, ο κ. Γεωργιάδης ισχυρίστηκε ότι «την εταιρεία την έχω κλείσει από το 2006 και γι’ αυτό δεν τη δήλωνα στις δηλώσεις περιουσιακής κατάστασης».\nΠροκειμένου να ελέγξουμε τον ισχυρισμό τον κ. Γεωργιάδη επικοινωνήσαμε με το γραφείο του εφόρου εταιρειών και επίσημου παραλήπτη της Κύπρου, από το οποίο μας διαβεβαίωσαν πως η διαγραφή της εταιρείας στην επίσημη εφημερίδα όντως ανακοινώθηκε στις 11 Ιανουαρίου 2016. Επικοινωνήσαμε και πάλι με τον κ. Γεωργιάδη προκειμένου να μας αποστείλει τα έγγραφα διαγραφής της εταιρείας που θα αποδείκνυαν τον ισχυρισμό του. Λίγα λεπτά αργότερα απάντησε πως «δεν υπάρχει απολύτως τίποτα, ρώτησα. Είναι τόσο παλιά που δεν έχουμε κρατήσει (τα έγγραφα)».\nΑν δεχτούμε ότι οι ισχυρισμοί του κ. Γεωργιάδη είναι αληθείς, αναρωτιόμαστε πώς γίνεται μια εταιρεία που –κατά τα λεγόμενά του– διαγράφεται το 2006 να ανακοινώνεται ότι διαγράφεται δέκα χρόνια μετά…


Ι.Μ Αναλήψεως του Σωτήρος: Το ιστορικό μοναστήρι με τις πρωτοπόρες μοναχές - ΕΚΚΛΗΣΙΑ ONLINE\nΤετάρτη, 05 Ιουνίου 2019 15:32\nΑρχική » ΝΕΑ » Ι.Μ Αναλήψεως του Σωτήρος: Το ιστορικό μοναστήρι με τις πρωτοπόρες μοναχές\nΤο κοντινότερο στην ιερά μονή χωριό είναι η Πρώτη Σερρών.\nΤα γραφικά της σοκάκια καταλήγουν στον ασφαλτοστρωμένο ανηφορικό δρόμο που οδηγεί στο μοναστήρι. Διασχίζοντας το καταπράσινο τοπίο που ξεκουράζει τα μάτια και το πνεύμα, ο επισκέπτης φθάνει στην Ιερά Μονή Αναλήψεως.\nΕκεί οι εκπλήξεις διαδέχονται η μία την άλλη. Το φροντισμένο μοναστήρι, το φιλόξενο χαμόγελο των μοναχών, η πολυπραγμοσύνη τους αλλά και τα ιδιαίτερα προϊόντα που φτιάχνουν μόνες τους προκαλούν τον θαυμασμό των προσκυνητών.\nΗ ιστορία της Ιεράς Μονής Αναλήψεως χάνεται βαθιά μέσα στον χρόνο. Λειτουργούσε ήδη από τον 18ο αιώνα ως ανδρικό μοναστήρι. Κατά τον 17ο αι. αναφέρεται ως μετόχι της Ιεράς Μονής Παναγίας Εικοσιφοίνισσας, με 300 στρέμματα περιουσία στον σερραϊκό κάμπο.\nΗ προσφορά του μοναστηριού στην Εκκλησία και την πατρίδα την περίοδο της Τουρκοκρατίας αλλά και μετέπειτα υπήρξε εξόχως σημαντική.\nΓια αυτό η μονή υπέστη την εκδικητικότητα των Τούρκων και των Βουλγάρων που επανειλημμένα τη λεηλάτησαν, την κατέκλεψαν και την πυρπόλησαν, ιδιαίτερα το 1913, το 1917 και το 1944, οπότε και εγκαταλείφθηκε. Από την μονή έχουν αφαιρεθεί εικόνες μεγάλης αξίας καθώς και άλλα σπουδαία κειμήλια, όπως καμπάνες, ενώ έχουν κλαπεί ακόμη και τα έπιπλά της.\nΑπό τα κτίσματα της μονής, ξεχωρίζει το καθολικό της. Είναι μια σπάνια σταυροειδής ροτόντα, κτισμένη στον τύπο της Αγίας Ανάληψης του όρους των Ελαιών στους Αγίους Τόπους. Στο νέο καθολικό της μονής έχουν ενσωματωθεί τμήματα του κατεστραμμένου παλιού ναού.\nΣτην Ιερά Μονή Αναλήψεως φυλάσσονται λείψανα των αγίων Ιωάννου του Χρυσοστόμου, Αρσενίου του Καπαδόκου και άλλων αγίων.\nΑνάμεσα σε αυτά, ξεχωρίζουν οι μοναδικές κρέμες για το πρόσωπο και το σώμα που φτιάχνουν οι μοναχές χρησιμοποιώντας αποκλειστικά εκλεκτές φυσικές πρώτες ύλες.\nΟι κρέμες αυτές προσφέρουν άμεση ανακούφιση από τα συμπτώματα διαφόρων παθήσεων ενώ ταυτόχρονα περιποιούνται το δέρμα με τον πλέον φυσικό τρόπο.\nΟι μοναχές, σεβόμενες τη φύση και την παράδοση, μελετούν προσεκτικά πανάρχαιες αλλά και σύγχρονες συνταγές και ενημερώνονται συνεχώς για τις ευεργετικές ιδιότητες των βοτάνων.\nΗ συστηματική τους ενασχόληση με την μελέτη των βοτάνων έχει ως αποτέλεσμα την παραγωγή εκλεκτών φυτικών προϊόντων, με εξαιρετικά αποτελέσματα για την ανθρώπινη υγεία.\n8 μήνες πριν ΜΟΝΑΣΤΗΡΙΑ, ΝΕΑΑναλήψεως, ανάληψη του κυρίου, ΕΚΚΛΗΣΙΑ, Εορτή της Αναλήψεως, Εορτή της Αναλήψεως του Κυρίου, ΜΟΝΑΣΤΗΡΙ\nΆγιο Όρος: Ο Θεσσαλιώτιδος Τιμόθεος στην Ι.Μ ΞενοφώντοςΟρθόδοξη Πορεία: Με δύναμη την Πίστη ξαναφτιάχνουμε την Ελλάδα


Οικογενειακή …υπόθεση η σπείρα που είχε “γεμίσει” την Ηλεία με ναρκωτικά – Οι κωδικοί συνομιλίας των δραστών – Ο εγκέφαλος και οι “αχυράνθρωποι” | ONLINE-PRESS\nΑρχική Κοινωνία Οικογενειακή ...υπόθεση η σπείρα που είχε "γεμίσει" την Ηλεία με ναρκωτικά -...\nΗΤΑΝ ΙΔΙΑΙΤΕΡΑ ΠΡΟΣΕΚΤΙΚΟΙ\nΗ “επιχείρηση” διακίνησης ναρκωτικών ως φαίνεται ήταν οικογενειακή υπόθεση. Συνελήφθησαν τέσσερα μέλη της οργάνωσης, από τα οποία τα τρία ήταν αδέρφια.\nΟι δράστες σύμφωνα με την αστυνομία, διακινούσαν ναρκωτικά (κυρίως ηρωίνη) σε τουλάχιστον 74 άτομα – χρήστες της περιοχής της Ηλείας. Σύμφωνα με πληροφορίες, μάλιστα, χρησιμοποιούσαν ειδικές εκφράσεις, όπως “πάμε για καφέ”, “πάμε για δουλειά”, “πάμε να φάμε”, “να σε δω” κα.\nΠροηγούμενο άρθροΑπό τι κινδυνεύουν όσοι έχουν βγάλει τις αμυγδαλές τους\nΕπόμενο άρθροΟι ΗΠΑ κατάσχεσαν αρχαίο ελληνικό ψηφιδωτό με τον Προμηθέα Δεσμώτη και τον Ηρακλή, που εκλάπη από την Συρία και βρέθηκε σε ιδιωτική κατοικία!


ΑΠΣ Πάτραι: «Ο διαιτητής διαμόρφωσε το αποτέλεσμα» - Pelop.gr\nΑΠΣ Πάτραι: «Ο διαιτητής διαμόρφωσε το αποτέλεσμα»\nΑνακοίνωση κατά της διαιτησίας εξέδωσε η διοίκηση του ΑΠΣ Πάτραι για όσα έγιναν στο ματς με τον Αετό Ρίου. Αναλυτικά:\n«Στα τρία χρόνια που έχουμε την τιμή να διοικούμε την ιστορική ομάδα του Πάτραι, οι φορές που έχουμε ασχοληθεί με τη διαιτησία είναι απειροελάχιστες.\nΣεβόμενοι την προσπάθεια που γίνεται από όλους όσοι εμπλέκονται με το ερασιτεχνικό ποδόσφαιρο (παράγοντες, διοίκηση της ΕΠΣΑ, ποδοσφαιριστές κ.α) κατανοούμε σε μεγάλο βαθμό τα όποια λάθη γίνονται και επιλέγουμε ακόμη και σε περιπτώσεις που η ομάδα μας αδικείται να μην δίνουμε έκταση, πιστεύοντας πως είναι ανθρώπινα.\nΜε δεδομένη την επιθυμία της επιτροπής διαιτησίας να ανανεώσει του πίνακες, τοποθετώντας νέους διαιτητές τονίζουμε πως οφείλει να προστατεύει τους συλλόγους, καθώς το φετινό ο πρωτάθλημα της Β΄κατηγορίας είναι ανταγωνιστικό, με τρεις ομάδες απευθείας από κάθε όμιλο να προβιβάζονται. Οφείλει να αξιολογεί τη σπουδαιότητα των αγώνων, ορίζοντας έμπειρους και όχι επικίνδυνους διαιτητές τουλάχιστον στα ντέρμπι.\nΕνας εξ' αυτών, ο κύριος Οικονόμου, διαμόρφωσε με τις αποφάσεις του το αποτέλεσμα του αγώνα Αετός Ρίου-Πάτραι. Τα γεγονότα έχουν ως εξής των οποίων μάρτυρες έγιναν όσοι βρέθηκαν στο γήπεδο του Ρίου, αλλά και ο παρατηρητής διαιτησίας, έχουν ως εξής:\n45ο λεπτό, με την ομάδα μας να προηγείται 0-1, ο διαιτητής υποδεικνύει φάουλ στο ύψος της μεγάλης περιοχής του Αετού και στη συνέχεια (υποθέτουμε, χωρίς να είμαστε σίγουροι) με συμβουλευόμενος τον δεύτερο βοηθό κύριο ακυρώνει την απόφασή του, δίνοντας τη μπάλα στον Αετό Πατρών. Ο ποδοσφαιριστής μας Κουργιαλής, τιμωρείται με δεύτερη κίτρινη κάρτα, άκουσον άκουσον, για καθυστέρηση, καθώς όπως ισχυρίστηκε ο εκκολαπτόμενος κύριος Οικονόμου παρεμπόδισε τον τερματοφύλακα της αντιπάλου ομάδας.\nΜε την έναρξη του δευτέρου ημιχρόνου και συγκεκριμένα στο 50' ο ποδοσφαιριστής μας Ρουγκάλας Ανδρέας, αποβάλλεται με ανύπαρκτη δεύτερη κίτρινη για μαρκάρισμα στο χώρο του κέντρου. Η συγκεκριμένη αδιανόητη απόφαση άφησε το Πάτραι με εννέα παίκτες και δυσκολεύοντας ακόμη περισσότερο την προσπάθεια της ομάδας μας, καθώς είχε προηγηθεί η «εφεύρεση» της αποβολής Κουργιαλή.\nΌσον αφορά τους βοηθούς, οποιοδήποτε σχόλιο για την παρουσία τους είναι περιττό. Παράλληλα στο 75' της συνάντησης αποβλήθηκε ο προπονητής μας κύριος Άρης Πλέγας, επειδή έδωσε οδηγία σε έντονο ύψος σε παίκτη της ομάδας μας και ο διαιτητής θεώρησε πως απευθύνθηκε σε αυτόν, ολοκληρώνοντας το θεάρεστο έργο του.\nΗ διοίκηση θέλει να συγχαρεί τους ποδοσφαιριστές μας για την υπερπροσπάθεια που κατέβαλλαν αγωνιζόμενοι για 40 λεπτά με δύο παίκτες λιγότερους. Απέδειξαν ότι δικαιούνται να φοράνε τη βαριά φανέλα του Πάτραι, αφήνοντας την άκρη προβλήματα μείζονος σημασίας, μπροστά στα οποία όλοι είμαστε αναλώσιμοι και υπόσχεται πως θα συνεχίσει την προσπάθεια να επαναφέρει την ομάδα εκεί που ανήκει.\nΌπως έχουμε αποδείξει περίτρανα σεβόμαστε τους πάντες και απαιτούμε τον ίδιο σεβασμό από όλους. Ο ΑΠΣ Πάτραι θέλει κάθε του αγωνιστική παρουσία, να είναι δύο ευχάριστες ώρες για το φίλαθλο κοινό και όχι ένα δίωρο γεμάτο εκνευρισμό και ύποπτες σκέψεις».


Ερωτική Ταρώ – Προβλέψεις για Σαββάτο 06 Ιουλίου - Αστρολογικές Προβλέψεις\nΕρωτική Ταρώ – Προβλέψεις για Σαββάτο 06 Ιουλίου\nΚΡΙΟΣ : ΤΟ ΕΦΤΑ ΤΩΝ ΣΠΑΘΙΩΝ\nΥπάρχουν κάποια ακόμη μικρά αλλά σημαντικά μυστικά – πληροφορίες, που θέλετε να μάθετε για τον άνθρωπο σας, αλλά ακόμη διστάζετε πολύ να ρωτήσετε.\nΑν είστε στα πρόθυρα του χωρισμού, καλό θα ήταν αυτήν την φορά να μην ανακατέψετε κανέναν. Πάντως, μετρήστε σωστά ότι και όποιον αξίζει… και αν τελικά αξίζει.\nΔεν θέλετε να κάνετε καμία παύση στον δεσμό αυτόν, για να δώσετε μια παραπάνω προτεραιότητα στην εργασία σας. Όλα ταυτόχρονα μπορείτε να τα καταφέρετε.\nΚΑΡΚΙΝΟΣ : ΤΟ ΕΝΝΕΑ ΤΩΝ ΚΥΠΕΛΛΩΝ\nΑν συνεχίσετε να πιέζετε τον πρώην σας, για να πάρετε κάποιες απαντήσεις που θα καλύψουν τον εγωισμό σας, μάλλον θα κάνετε τα πράγματα χειρότερα.\nΌσο πλησιάζει αυτός ο μήνας, προς τα μέσα του το ιδανικό θα ήταν, να φέρετε τις καταστάσεις σε έναν πιο θετικό κλίμα… μέσα στην σχέση και τον άνθρωπο σας.\nΑυτά που θέλετε εσείς πραγματικά, είναι και αυτά που θέλει και ο άνθρωπος που αγαπάτε. Αυτό είναι και μια πολλή καλή βάση, για τα επόμενα κοινά σας βήματα.\nΈχετε γίνει λίγο εγκρατείς – τσιγκούνηδες, στα συναισθήματα σας, και αυτό είναι κάτι που σας εμποδίζει να κάνετε και πιο σημαντικές νέες γνωριμίες. Τροποποιήστε το.\nΑν έχετε μέσα στα άμεσα σας πλάνα, να διώξετε από γύρω σας άτομα που δεν σας είναι συμβατά, ίσως και τελικά να φύγει και το άτομο που έχετε σχέση!\nΤΟΞΟΤΗΣ : ΤΟ ΟΧΤΩ ΤΩΝ ΠΕΝΤΑΚΤΙΝΩΝ\nΔεν είστε τα ζώδια, που θα ρισκάρουν να χάσουν την ισορροπία μέσα στην σχέση τους, μόνο και μόνο για μια επιφανειακή ερωτική περιπέτεια που δεν έχει αύριο.\nΑΙΓΟΚΕΡΩΣ : ΤΟ ΔΥΟ ΤΩΝ ΡΑΒΔΩΝ\nΟι πολλές σας επαγγελματικές ενασχολήσεις, σας έχουν κάνει να χάσετε τους ερωτικούς σας ρυθμούς, μέσα στην προσωπική σας σχέση. Φυσικά και μπορείτε να το διορθώσετε.\nΝα είστε άκρως προσεχτικοί σε όλα αυτά που θα ακούσετε το επόμενο διάστημα, για το άτομο που έχετε βάλει στο ερωτικό σας στόχαστρο. Μπορεί να είναι υπερβολές.\nΘα σας παρουσιαστούν υπέροχες ευκαιρίες, για να πάρετε την θέση που πάντα θέλατε μέσα στην εργασία σας. Μην το διαπραγματευτείτε με κανέναν αυτό.


Προγνωστικά Στοιχήματος | Στήριξη στους Μονεγάσκους, γκολ στο Ζάγκρεμπ | Kingbet.net\nΑρχική / Ποδόσφαιρο / Στήριξη στους Μονεγάσκους, γκολ στο Ζάγκρεμπ\nΗ οξυδέρκεια της Μονακό, το value στα δεξιά και το αποδεκτό over στο «Μάξιμιρ». Πάμε να τα δούμε αναλυτικά…\nDo or die κατάσταση για τη Μονακό, η οποία κοντράρεται στην Ουκρανία με την Σαχτάρ (22:00). Στο πρώτο μεταξύ τους στο πριγκιπάτο, οι Μονεγάσκοι ηττήθηκαν 1-0, με την κατάσταση να δυσκολεύει έτι περισσότερο ενόψει της σημερινής ρεβάνς. Κάκιστο ξεκίνημα για το σύνολο του Νίκο Κόβατς, τόσο στα ευρωπαϊκά παιχνίδια όσο και στο Σαμπιονά, όπου μετράει 2 ήττες μόλις στην 3η αγωνιστική. Οπως και να ‘χει, το σημερινό θα κρίνει πολλά. Το σκορ του πρώτου ματς δεν είναι απαγορευτικό. Η Μονακό διαθέτει καλό ρόστερ, γρήγορη ομάδα και ορισμένους πολύ έμπειρους ποδοσφαιριστές, όπως οι Σιντιμπέ και Ενρίκε. Σε περίπτωση που παίξει στρωτό και συνάμα γρήγορο/κάθετο ποδόσφαιρο θα μπορέσει να δημιουργήσει προβλήματα στους Μάρλον και Βιτάο που απαρτίζουν το δίδυμο στον πυρήνα των μετόπισθεν της Σαχτάρ. Στη μεσαία γραμμή υπάρχει δυναμική και στις δύο πλευρές, οι φιλοξενούμενοι κρίνονται ολίγον πιο δυναμικοί στο συγκεκριμένο τομέα.


Ευλογιά των πιθήκων: Επίσημα πλέον τα τρία τα κρούσματα στη χώρα – Η ανακοίνωση του ΕΟΔΥ - Ελλάδα - Athens magazine\nΕυλογιά των πιθήκων: Επίσημα πλέον τα τρία τα κρούσματα στη χώρα – Η ανακοίνωση του ΕΟΔΥ\nΠρόκειται για εισαγόμενα περιστατικά της νόσου\n23 Ιουνίου 2022 18:08\nΤρία είναι τα καταγεγραμμένα κρούσματα με ευλογιά των πιθήκων που έχουν εντοπιστεί στη χώρα μας, όπως αναφέρεται στην εβδομαδιαία ενημέρωση του Εθνικού Οργανισμού Δημόσιας Υγείας.\nΠαράλληλα, εξετάζεται ακόμη ένας ασθενής, ο οποίος στον αρχικό έλεγχο είχε κριθεί ως θετικός. Στην ανακοίνωση επισημαίνεται πως δημοσιεύματα σχετικά με κρούσμα ευλογιάς των πιθήκων σε νησί των Κυκλάδων δεν ευσταθούν.\nΑναλυτικά, στην ανακοίνωση του ΕΟΔΥ αναφέρεται:\n«Στην χώρα μας έχουν επιβεβαιωθεί εργαστηριακά έως σήμερα, 23/06/22, τρία εισαγόμενα περιστατικά της ευλογιάς των πιθήκων (monkeypox). Επίσης, αναμένεται να ολοκληρωθεί ο εργαστηριακός έλεγχος ενός επιπλέον ασθενούς με ιστορικό πρόσφατου ταξιδιού, για τον οποίο ο αρχικός έλεγχος δείγματος για είδη non-variola orthopox ιών (στα οποία συγκαταλέγεται και ο ιός της ευλογίας των πιθήκων) ήταν θετικός.\nΟ κίνδυνος εμφάνισης της νόσου παραμένει χαμηλός για τον γενικό πληθυσμό και έχουν ληφθεί όλα τα απαραίτητα μέτρα περιορισμού της διασποράς της νόσου. Δημοσιεύματα σχετικά με κρούσμα ευλογιάς των πιθήκων σε νησί των Κυκλάδων δεν ευσταθούν».


Ελβετική εφημερίδα για ελληνοτουρκικά: «Ελληνες, οι νέοι ήρωες της Ευρώπης» - Επικαιρότητα | sport-fm.gr: ΣΠΟΡ FM 94.6\nΤετάρτη, 28 Οκτωβρίου 2020, 02:56\nΕβδομάδα εξελίξεων για τα ελληνοτουρκικά με κορύφωση την ερχόμενη Πέμπτη.\nΤελευταία ενημέρωση 21/09/2020, 16:22\nΩς προς το τελευταίο, στην εφημερίδα die Welt ο υφυπουργός Εξωτερικών Μίχαελ Ροτ αναφέρεται σε μια από τις πτυχές των ευρωτουρκικκών σχέσεων, την πτυχή του προσφυγικού. Η θέση του συμπυκνώνεται στο ότι σε αυτόν τον τομέα η Τουρκία πρέπει να είναι εταίρος της ΕΕ. Αναφορικά με τις αναμενόμενες προτάσεις της Ευρωπαϊκής Επιτροπής για μια νέα νομοθεσία ασύλου ο Γερμανός υπουργός δίνει προτεραιότητα στην καταπολέμηση των αιτίων που οδηγούν στην προσφυγιά. «Το ίδιο σημαντική είναι και η καταπολέμηση της εγκληματικότητας από σπείρες διακινητών αλλά και η δημιουργία νόμιμων προσφυγικών οδών, εξάλλου η Ευρώπη υπήρξε ανέκαθεν ήπειρος διακίνησης προσφυγικών ροών», σημειώνει ο Κρίστιαν Ρoτ και συνεχίζει: «Αλλά το κλειδί είναι οι ανθεκτικές εταιρικές σχέσεις με χώρες προέλευσης, διέλευσης και υποδοχής προσφύγων. Και σε αυτές ανήκει ιδιαίτερα η Τουρκία παρά τις τελευταίες εντάσεις. Ως χώρα υποδοχής πάνω από 4 εκατομ. πρoσφύγων η Τουρκία πρέπει να συνεχίσει να υπολογίζει στην ευρωπαϊκή στήριξη.»\nΣύμφωνα με την Handelsblatt η ελληνοτουρκική κρίση φαίνεται να είναι ένα ακόμη πεδίο διαφωνιών κυρίως στην εξωτερική πολιτική ανάμεσα στη Γερμανία και τη Γαλλία παρά τη φαινομενική σύμπλευση των δύο χωρών, οι οποίες περιγράφονται ως ατμομηχανή της ΕΕ. «Οι ρόλοι αλλάζουν, πότε εμφανίζεται το Βερολίνο πιο σκληρό, πότε το Παρίσι. Αλλά η βασική διένεξη παραμένει η ίδια. Από την οπτική γωνία του Βερολίνου ο Μακρόν ενεργεί πάρα πολύ παρορμητικά, πολύ αυθαίρετα, σύμφωνα με το μότο «πρώτα η Γαλλία και η Ευρώπη θα μας ακολουθήσει» επισημαίνει ο αρθρογράφος της παραθέτοντας, ως ένα από τα πολλά παραδείγματα, τη διένεξη στην ανατολική Μεσόγειο. «Ο Γάλλος πρόεδρος τηρεί σκληρή πολιτική, αντίθετα η Μέρκελ και το γερμανικό υπουργείο Εξωτερικών θέλουν να διαμεσολαβήσουν ανάμεσα στην Τουρκία και την Ελλάδα. Την ώρα που το Βερολίνο πραγματοποιεί διακριτικά συνομιλίες ο Γάλλος πρόεδρος στέλνει μαχητικά και μια φρεγάτα ως χειρονομία στήριξης προς την Ελλάδα. Αρχές της εβδομάδας το Παρίσι ανακοίνωσε ότι πωλεί 18 Rafale και πολλές φρεγάτες στην Αθήνα με το επιχείρημα ότι ο εξοπλισμός βοηθά στο να τεθεί η Άγκυρα υπό έλεγχο. Το Βερολίνο παρακολουθεί με αυξημένη ενόχληση την επίδειξη ισχύος του Μακρόν στη Μεσόγειο» υπογραμμίζει η εφημερίδα.\n΄Ελληνες, «Οι νέοι ήρωες της Ευρώπης»\nΤέλος από την αρθρογραφία του Σαββατοκύριακου επισημαίνουμε άρθρο στην ελβετική Neue Zurcher Zeitung με τον τίτλο «Οι νέοι ήρωες της Ευρώπης». Ο αρθρογράφος αναφέρεται στην Ελλάδα και τα πολλά μέτωπα που καλείται να αντιμετωπίσει παράλληλα, τις στρατιωτικές απειλές από τον Ερντογάν, το προσφυγικό μέχρι την πανδημία. «Κανείς δεν θα το πίστευε για την Ελλάδα. Ελέγχει αλλού λιγότερο, αλλού περισσότερο όλες αυτές τις κρίσεις», παρατηρεί η αρθρογράφος.\n«Είναι η Ελλάδα εκείνη που αποκρούει τις στρατιωτικές επιθέσεις της Τουρκίας, οι οποίες βασικά απευθύνονται σε ολόκληρη την Ευρώπη. Είναι η Αθήνα εκείνη που αντιστάθηκε στις προσπάθειες εκβιασμού του Τούρκου προέδρου, ο οποίος επιχείρησε να κατευθύνει προσφυγικές ροές προς την Ευρώπη (…) Ενώ πριν από λίγα χρόνια ήταν ο ασθενής της Ευρώπης, σήμερα οι Έλληνες έχουν γίνει ασπίδα άμυνας κατά του Ερντογάν και των προσφύγων (που έστειλε). Τα υποτιμητικά πρωτοσέλιδα της Bild στο απόγειο της δημοσιονομικής κρίσης "Δεν θα πάρετε ψίχουλο από μας" ή "Πουλήστε τα νησιά σας χρεοκοπημένοι Έλληνες" διαβάζονται σήμερα σαν από μια άλλη, μακρινή εποχή.»


Καμία πρόταση, μόνο ο Παναθηναϊκός - Leoforos.gr\nΚαμία πρόταση, μόνο ο Παναθηναϊκός\nΟ Τάσος Νικολογιάννης ξεκαθαρίζει τα πράγματα στην υπόθεση Μπεργκ για τον Παναθηναϊκό…\nΟ μάνατζερ του Μπεργκ ήρθε χθες στην Ελλάδα, συναντήθηκε με τον Λυμπερόπουλο, αλλά δεν μετέφερε καμία πρόταση ούτε από τη Μάλαγα, ούτε από άλλη ομάδα, όπως γράφτηκε χθες. Το αντίθετο μάλιστα. Είπε ότι δεν έχει εκδηλωθεί ενδιαφέρον από άλλη ομάδα και στη συνέχεια ο Μπεργκ είπε στον Λυμπερόπουλο, ότι δεν θέλει να φύγει από την ομάδα, διαψεύδοντας την όποια φημολογία είχε κυκλοφορήσει με αφορμή πρόσφατες δηλώσεις του. Ο Σουηδός φορ για άλλη μία φορά είπε ότι αισθάνεται χαρούμενος αυτός και η οικογένειά του στην Ελλάδα και θέλει να μείνει στην ομάδα. Ουσιαστικά ξεκαθάρισε τη θέση του και έβαλε στοπ σε όλη αυτή την κουβέντα σχετικά με το μέλλον του.\nΓια τον Μπεργκ δεν ήρθε καμία πρόταση από καμία ομάδα, υπάρχει μόνο ο Παναθηναϊκός. Και ο Παναθηναϊκός από την πλευρά του θέλει τον Μπεργκ μέχρι τα βαθιά γεράματα στον Παναθηναϊκό δείχνοντάς του πόσο σημαντικός είναι για την ομάδα, για τα αποδυτήρια, για τον κόσμο. Είναι ο πιο σημαντικός παίκτης της ομάδας και ο Παναθηναϊκός δεν τον πουλάει. Μόνο αν θέλει ο ίδιος να φύγει, φεύγει με τη ρήτρα των 10 εκατ. ευρώ. Με αυτά που είπε χθες ο Μπεργκ στον Λυμπερόπουλο, το μυαλό του είναι εδώ και όχι στο εξωτερικό. Και αυτό είναι το καλύτερο νέο για να τελειώσει εδώ το σίριαλ, να βοηθήσει ο Μάρκους να βγει η ομάδα στα προκριματικά του Champions League, να ξεκουραστεί στη συνέχεια και να γίνει ο μπροστάρης στην προσπάθεια που θα γίνει του χρόνου σε Ελλάδα και Ευρώπη.\nΑυτό είναι το σωστό και αυτό φαίνεται ότι θα γίνει. Καλό είναι βέβαια, κάποιοι με …υποθέσεις να μην ξεσηκώνουν τον κόσμο με ανύπαρκτα θέματα για ένα παίκτη που καίει την ομάδα και τους οπαδούς της.


Στον… τοίχο «στήνουν» τον Τατούλη από τη μείζονα μειοψηφία για τα πυρηνελαιουργεία στη Μεσσηνία! | Foninews.gr\nΣτον… τοίχο «στήνουν» τον Τατούλη από τη μείζονα μειοψηφία για τα πυρηνελαιουργεία στη Μεσσηνία!\nBy on\t 12 Ιουνίου 2018 ΠΕΛΟΠΟΝΝΗΣΟΣ\nΚΑΤΑΤΕΘΗΚΕ ΕΡΩΤΗΣΗ ΑΠΟ ΝΙΚΟ ΠΑΤΣΑΡΙΝΟ – ΣΤΕΛΛΑ ΚΑΡΛΑΥΤΗ ΚΑΙ ΝΤΙΝΑ ΒΟΥΔΟΥΡΗ\nΕυθείες βολές στον περιφερειάρχη Πελοποννήσου Πέτρο Τατούλη, για τους χειρισμούς της Περιφερειακής Αρχής και του ίδιου προσωπικά, αναφορικά με το μείζον ζήτημα των πυρηνελαιουργείων, εξαπολύει με ερώτησή του, ο επικεφαλής της μείζονος μειοψηφίας του Σώματος, Νίκος Πατσαρίνος και οι δύο ακόμη σύμβουλοι της παράταξης από τη Μεσσηνία, Στέλλα Καρλαύτη και Ντίνα Βουδούρη, που κάνουν λόγο για αδιαφορία. «Ήταν πριν από έναν χρόνο όταν ο περιφερειάρχης κ. Τατούλης, «αδειάζοντας» τη χωρική αντιπεριφερειάρχη του και αγνοώντας την εισήγηση της αρμόδιας υπηρεσίας της Περιφέρειας, δήλωνε ότι αναλαμβάνει να χειριστεί ο ίδιος, την υπόθεση της προβληματικής λειτουργίας των πυρηνελαιουργείων στη Μεσσηνία. Από τότε, όχι καμία βελτίωση της κατάστασης δεν υπήρξε, αλλά το πρόβλημα, επιδεινώθηκε και μάλιστα δραματικά», τονίζεται στην ανακοίνωση, στην οποία γίνεται αναφορά στα αποτελέσματα των νέων μετρήσεων που έχουν φτάσει στην Περιφέρεια Πελοποννήσου, όπως δημοσίευσε πρώτη η «Φ». «Τα δημοσιεύματα, από την περασμένη εβδομάδα, κάνουν λόγο για τα υψηλότερα ίσως ποσοστά ρύπανσης όλων των ετών (!) σε ένα πρόβλημα που υπάρχει εδώ και 20 χρόνια. Ωστόσο, από την Περιφέρεια δεν υπάρχει ακόμη καμία επίσημη ενημέρωση. Θυμίζουμε ότι η «Πελοπόννησος Πρώτα», πέρυσι, είχε στηρίξει τις 13 συγκεκριμένες προτάσεις των υπηρεσιών της Π.Ε. Μεσσηνίας, μετά τον ουσιαστικό διάλογο που είχε γίνει με όλους τους εμπλεκόμενους, τον οποίο και είχαμε παρακολουθήσει. Δυστυχώς, ο περιφερειάρχης τότε, με οριακή ψηφοφορία και εν μέσω ύβρεων και εντυπωσιασμών στο Περιφερειακό Συμβούλιο, αποφάσισε να μεταθέσει το πρόβλημα στο αόριστο μέλλον. Σε ανακοίνωσή της η Περιφερειακή Αρχή μιλούσε για αξιοποίηση των αποτελεσμάτων από τις έρευνες στα πυρηνελαιουργεία και συνάντηση που θα ακολουθούσε με την ηγεσία του υπουργείου Περιβάλλοντος για την αντιμετώπιση του ζητήματος. Έναν χρόνο μετά, η περσινή ανακοίνωση της «Πελοπόννησος Πρώτα» με τίτλο «Πυρηνελαιουργεία – Όταν δεν θέλεις να λυθεί το πρόβλημα» παραμένει επίκαιρη», αναφέρουν οι τρεις Μεσσήνιοι σύμβουλοι της μείζονος μειοψηφίας, που παραθέτουν όσα έγραφαν πέρυσι τον Ιούλιο.\nΗ ΠΕΡΣΙΝΗ ΑΝΑΚΟΙΝΩΣΗ ΤΗΣ ΠΑΡΑΤΑΞΗΣ\nΣτηρίξαμε τις 13 προτάσεις γιατί συμβάλαμε στη διαμόρφωσή τους, γιατί έγινε ανοικτός διάλογος χωρίς αποκλεισμούς και γιατί πιστεύουμε ότι γίνεται ένα σοβαρό βήμα για την αντιμετώπιση του προβλήματος. Μπορούμε να πιέσουμε το υπουργείο να σκύψει στο πρόβλημα και να βρει οριστικά λύσεις για όλη τη χώρα αξιοποιώντας και κάθε άλλη πρόταση που υπάρχει. Ίσως, στηριζόμενοι πάνω σ’ αυτές τις προτάσεις, να χρειαστεί να συστήσει ομάδες εργασίας που θα επεξεργαστούν περαιτέρω τα ποιοτικά και ποσοτικά χαρακτηριστικά των λειτουργούντων πυρηνελαιουργείων. Να θυμίσουμε ότι με το σοβαρό πρόβλημα της αιθαλομίχλης στα μεγάλα αστικά κέντρα (Αθήνα κ.λπ.) αναγκάστηκε η πολιτεία να θεσπίσει συγκεκριμένα μέτρα για τα τζάκια και τα καλοριφέρ που μέχρι τότε δεν υπήρχαν. Ανάλογα, πρέπει να πιέσουμε να εξειδικευτούν μέτρα για τη λειτουργία των βιομηχανικών μονάδων με καύση βιομάζας και ιδιαίτερα για τα πυρηνελαιουργεία που αντιμετωπίζουν το πρόβλημα της ξήρανσης του ελαιοπυρήνα. Όλες οι άλλες προτάσεις που ακούγονται πρέπει να συνεκτιμηθούν, αλλά δεν είναι τέτοιες που να μας επιτρέπουν ούτε κατά μια μέρα να κωλυσιεργήσουμε και να καθυστερήσουμε τη δράση μας. Τα εύλογα θέματα της χωροταξίας τέτοιων μονάδων αφορούν το μέλλον και πρέπει να συνάδουν με την οικονομική κατάσταση της χώρας.\nΗ Περιφέρεια πρέπει:\nα) άμεσα να προβεί σε προγραμματική σύμβαση με το υπουργείο Υγείας και όποιον άλλον εξειδικευμένο φορέα για την ανίχνευση της επίδρασης από τη λειτουργία των πυρηνελαιουργείων στην υγεία των κατοίκων τα τελευταία χρόνια και\nβ) να οργανώσει μια ανοικτή συζήτηση με όλες τις άλλες Περιφέρειες της χώρας, που αντιμετωπίζουν παρεμφερή προβλήματα, για τον καλύτερο συντονισμό και για τη μέγιστη αποτελεσματικότητα στην αντιμετώπιση του προβλήματος.\nΚάθε περαιτέρω βελτίωση και στήριξη αυτών των μονάδων πρέπει να γίνεται πλέον με τους νέους όρους και τα νέα εργαλεία που πρέπει να θεσπίσει το συντομότερο δυνατόν η Πολιτεία. Εμείς προσπαθήσαμε να κάνουμε το πρώτο βήμα, αλλά δυστυχώς για άλλη μια φορά βρήκαμε απέναντί μας τον κ. Τατούλη και τον σκληρό του πυρήνα. Όμως “τίποτα δεν πάει χαμένο”».\nΤΑ ΝΕΑ ΕΡΩΤΗΜΑΤΑ\n«Σύμφωνα με τα παραπάνω και μετά από έναν χρόνο απραξίας, σας ρωτάμε:\nΤι είδους συγκεκριμένες ενέργειες έχετε κάνει σε υλοποίηση της περσινής δέσμευσής σας στο Περιφερειακό Συμβούλιο και ποια τα αποτελέσματα;», καταλήγουν στην ερώτησή τους, οι περιφερειακοί σύμβουλοι της «Πελοπόννησος Πρώτα», Νίκος Πατσαρίνος, Στέλλα Καρλαύτη και Ντίνα Βουδούρη.


Η “νομιμοποιημένη” διαφθορά ως επιτομή της εποχής μας – The Forum – Agora Dialogue\nHome/Greek Reports (Ελληνικά)/Η “νομιμοποιημένη” διαφθορά ως επιτομή της εποχής μας\nΗ “νομιμοποιημένη” διαφθορά ως επιτομή της εποχής μας\nTo μείζον ζήτημα που προκύπτει, από τις έστω -και τις μέχρι τώρα- επιλεκτικές και αποσπασματικές αποκαλύψεις από τα γνωστάρυ πλέον “Panama Papers”, είναι πώς και με ποιούς τρόπους “το χρήμα ρέει στο χρήμα” έτσι ώστε -αθροιστικά και σε βάθος χρόνου- το 1% του πληθυσμού της γης να έχει υπό, τον έλεγχό του και εν έτη 2016 -κατά την ανθρωπιστική οργάνωση Oxfam- τόσο πλούτο όσο το υπόλοιπο 99%.\nΤα έγγραφα αυτά, που τώρα κάνουν συνεχώς τον γύρο του κόσμου, αποκαλύπτουν ένα χωρίς προηγούμενο πολιτικό-οικονομικό όργιο διαφθοράς, αδιαφάνειας και δόλου από αυτούς “που έχουν και κατέχουν”, που αποφεύγουν “νομότυπα” να πληρώνουν φόρους στις χώρες διαμονής τους, αλλά και οι οποίοι παραμένουν ανικανοποίητοι και πλεονέκτες. Θέλουν και άλλα και, αν είναι δυνατόν, τα “θέλουν όλα”, όπως αποκαλύπτει η σχετική μελέτη της Oxfam, “Wealth: Having it all and Wanting More”.\nΑναμφίβολα και ανεξάρτητα από τις περιστάσεις, τους συγκεκριμένους λόγους αλλά και τα κίνητρα μιας τέτοιας μορφής αποκαλύψεων- και στην περίπτωση των “Panama Papers” υπάρχουν ήδη έντονες συζητήσεις και αντιπαραθέσεις που θα έχουν μεγάλες πολιτικές συνέπειες σε παγκόσμια κλίμακα- αυτή η καθαυτή αποκάλυψη των “νομιμοποιημένων” μεθοδεύσεων δεν ξαφνιάζει, πλέον, κανένα. Και εννοώ πως ο μέσος πολίτης στον Δυτικό κόσμο δεν μένει με το στόμα ανοικτό και “σοκαρισμένος” από τέτοιες συμπεριφορές. Τις γνωρίζει και τις έχει, δυστυχώς, συνηθίσει.\nΌσοι παρακολουθούν την κάλυψη του συγκεκριμένου γεγονότος από τα “ευυπόληπτα” δυτικά και μή ΜΜΕ, πρέπει να έχουν προσέξει- και τους εφιστώ την προσοχή αν τους διέφυγε ή αν δεν αναγνώρισαν την σημασία του- ένα επαναλαμβανόμενο “ρεφρέν” που επιδρά στο υποσυνείδητο και παράγει και τη “ζητούμενη” αντίληψη στον μέσο πολίτη.\nΤο ρεφρέν αυτό, που λειτουργεί ως “υποσυνείδητο μήνυμα” (“subliminal message”) λέει πως δεν υπάρχει τίποτα το μεμπτό και παράνομο. Αν κάποιος θέλει να αποκρύψει τα λεφτά και τα πλούτη του από τους “αδιάκριτους”, ή αν θέλει να ξεφύγει από το “μάτι” του Μεγάλου Αδελφού ή του “γείτονα”, να ξεφύγει από τα ληστρικά καθεστώτα που τον “κυνηγούν” ανελέητα, που του “πίνουν” το αίμα και δεν του επιτρέπουν να ζει ελεύθερα και κάνει τη ζωή του “όπως αυτός ή αυτή θέλει”, έχει κάθε δικαίωμα να το κάνει εφόσον το κάνει “νόμιμα”.\nΤο νόμιμο είναι και το ηθικό. Αυτό είναι το επιχείρημα-κλισέ. Έχετε διαβάσει την επαναλαμβανόμενη θέση της δικηγορικής εταιρίας Mossack Fonseca: “Σαράντα χρόνια” κάνουν, λένε, αυτή τη δουλειά. Και δεν παραβιάζουν κανένα νόμο και καμία νομοθεσία, τοπική ή διεθνή. Και όλοι οι πελάτες τους είναι ευυπόληπτοι και νομοταγείς. Και έχουν κάνει, λένε, “φύλο και φτερό” τον κάθε καταθέτη και την κάθε κατάθεση. Όλα στην εντέλεια.\nΝαί, έχουν απόλυτο δίκιο στην Mossack Fonseca- έχει νομιμοποιηθεί η διαφθορά. Επιστημονικά και με το γάντι. Αυτό είναι που συμβαίνει. Σε αυτή την εποχή ζούμε. Στη εποχή της νομιμοποιημένης διαφθοράς, και από το 1%, αλλά και από το 99%. Σε δημοκρατικά πολιτεύματα ζούμε, διακρίσεις (Θεέ μου) δεν γίνονται. Όλοι είναι ίσοι έναντι στους θεσμούς και τους νόμους. Δικαιούνται να κοιμούνται κάτω από τις γέφυρες τόσο οι έχοντες όσο και οι μή έχοντες.\nΌλα σωστά και άμεμπτα γίνονται. Όπως και στα σκάνδαλα των χρηματιστηρίων σε Ελλάδα και Κύπρο. “Νόμιμα” έχασαν όσοι έχασαν και “νόμιμα” όσοι κέρδισαν. Το πως ποδηγετήθηκαν όλα από την αρχή μέχρι το τέλος, αυτά είναι ψιλά γράμματα. Σε έκλεψαν με αθέμιτους τρόπους, σε “κούρεψαν”, σου λεηλάτησαν τα ταμεία και τις συντάξεις, τρέξε να βρεις το δίκιο σου. Έχεις στοιχεία; Στον εισαγγελέα -τρέχοντας- αλλιώς σκάσε.\nΒέβαια ουδέν κακό αμιγές καλού. Από το συγκεκριμένο σκάνδαλο της Mossack Fonseca μαθαίνουμε -ως “παράπλευρη απώλεια” που λένε- πως τα πραγματικά μεγάλα “πλυντήρια” μαύρου χρήματος και φοροδιαφυγής, δεν βρίσκονται σε εξωτικούς παραδείσους, όπως είναι ο Παναμάς- εκεί μάλλον θα βρούμε να πλειοψηφούν τα “τριτοκοσμικά” λαμόγια, οι “δικτάτορες της κατσαρόλας” (“tin pot dictators”), οι κλεπτοκρατικές ηγεσίες και οι ελίτ της Μέσης Ανατολής , της Αφρικής, της Ανατολικής Ευρώπης, της Ρωσίας και της Ασίας, και αυτοί που τους υποβοηθούν στη λεηλασία .\nΤα πραγματικά “πλυντήρια” του μαύρου χρήματος και της φοροδιαφυγής βρίσκονται στην καρδιά του συστήματος. Από εκεί που δεν έφυγαν ποτέ. Βρίσκονται στο Λονδίνο, βρίσκονται στη Γερμανία (και Λουξεμβούργο), στην Ελβετία , στο Μόντε Κάρλο. Εκεί βρίσκονται και όλοι οι “διαμεσολαβητές”- που θησαυρίζουν και αυτοί προσφέροντας “υπηρεσίες”. Και ναί, το μεγαλύτερο “πλυντήριο” και η “μάνα” του συστήματος- είναι οι Ηνωμένες Πολιτείες. Εκεί είναι που βρίσκεται ο πιο ασφαλής φορολογικός παράδεισος στον κόσμο.\nΑν δεν διαβάζουμε για μεγάλα και τρανταχτά αμερικάνικα ονόματα και εταιρίες στα ντοκουμέντα της Μossack Fonseca, είναι διότι αμερικανοί έχουν- από τη δεκαετία του 1980 (επί Ρεήγκαν) και ειδικά τη μεταψυχροπολεμική εποχή, θεσπίσει “εξεζητημένες” πλέον νομοθεσίες που νομιμοποιούν τη “ροή του πλούτου στον πλούτο”. Και σε ορισμένες πολιτείες, όπως είναι η Μέριλαντ, η Νεβάδα και το Ουαϊόμινγκ αυτές είναι επιπλέον “φορολογικοί παράδεισοι” μέσα σε ένα μεγαλύτερο, που είναι η χώρα ολόκληρη. Όσο δε για το μαύρο χρήμα από τα ναρκωτικά της Λατινικής Αμερικής, φτάνει μια επίσκεψη στα σύνορα της Καλιφόρνιας με το Μεξικό για να δει κανείς με τα μάτια του πως γίνεται καθημερινά και μέρα μεσημέρι, το ξέπλυμα από τις εκεί αμερικανικές τράπεζες.\nΠως μπορεί να αντιδράσει ο μέσος πολίτης που εργάζεται σκληρά και φιλότιμα αλλά που απαιτεί να προστατεύονται τα καλώς νοούμενα συμφέροντά του, ο δημόσιος πλούτος και, η συναφής με αυτά, ελευθερία του στην επιλογή; Αρχίζοντας από το σπίτι του. Και “μαυρίζοντας” σε κάθε ευκαιρία όλους , αιρετούς και μή, που καταχράζονται την όποια μορφή εξουσίας που συστημικά τυχαίνει να κατέχουν.\nΗ “ελεημοσύνη”, λέει μια ξένη παροιμία, αρχίζει από το σπίτι. “Μαύρο”, λοιπόν, στους επίορκους και σε όσους πιστεύουν πως είναι πιο “ξύπνιοι” από το διπλανό τους. “Μαύρο” σε κάθε ευκαιρία- πρωί, μεσημέρι και βράδυ.\nΥ.Γ. Κάτι που δεν είναι ευρέως γνωστό είναι πως μέχρι το 1903 ο Παναμάς αποτελούσε μέρος της Κολομβίας. Όμως στις αρχές του 20ού αιώνα οι αμερικάνοι, επί Προεδρίας Τέντυ Ρούσβελτ, έβαλαν στο μάτι την περιοχή διότι ήθελαν να κατασκευάσουν διώρυγα προς τον Ειρηνικό στον Ισθμό του Παναμά. Αφού δεν τα βρήκαν με την Κολομβία “χρηματοδότησαν” την απόσχιση της περιοχής που κήρυξε την ανεξαρτησίας της, με την αναγνώριση από τις ΗΠΑ να παρέχεται άμεσα. Η κατασκευή της διώρυγας του Παναμά άρχισε το 1904. Λίγο μετά, αμερικάνοι εφοπλιστές άρχισαν να νηολογούν τα πλοία τους στον Παναμά για να αποφεύγουν τη φορολογία αλλά και τους εργατικούς νόμους των ΗΠΑ. Τη δεκαετία του 1920 η τάση αυτή αυξήθηκε λόγω της ποτοαπαγόρευσης. Πάνω σε αμερικάνικα πλοία με σημαία του Παναμά το αλκοόλ έρρεε άφθονο. Τη δεκαετία του 1980 τα πράγματα “ξέφυγαν” από το έλεγχο των ΗΠΑ αφού ο ηγέτης του Παναμά Μανουέλ Νοριέκα- στρατιωτικός και για μεγάλο χρονικό διάστημα πράκτορας με μισθό των αμερικανών- έκανε συμμαχία με τα καρτέλ των ναρκωτικών “ξεπλένωντας” τα κέρδη τους μέσα από τις Παναμέζικες τράπεζες. Αυτό συνεχίσθηκε μέχρι το 1989, όταν ο Πρόεδρος Μπούς έστειλε τους πεζοναύτες που τον έφεραν αλυσοδεμένο πίσω στη Φλόριδα – όπου καταδικάστηκε σε πολυετή φυλάκιση. Ο Παναμάς, δηλαδή, έχει ένα πλούσιο “ιστορικό” με δραστηριότητες στα όρια της “νομιμότητας” και πάντοτε με την ανοχή των ισχυρών που βολεύονται με αυτές.


αλεπού του Ολύμπου: Πόσο Τζήμερος είσαι;\nΑύριο που έχουν συγκέντρωση οι εκπαιδευτικοί ΔΕΝ ΛΕΙΤΟΥΡΓΟΥΝ ΤΑ ΣΧΟΛΕΙΑ για να χάσουν μαθήματα τα παιδιά.Αγιασμό 11 Σεπτέμβρη δεν πήγατε ποτέ;\nΕλενα Λ. 7 Σεπτεμβρίου 2012 - 9:23 π.μ.\nΑληθεύει ότι δουλεύουν 17 ώρες την εβδομάδα και πολλοί από αυτούς παίρνουν πάνω από 800€;\nΚάθονται περίπου 3 μήνες το χρόνο;\nΠαίρνουν το μισθό τους βρέξει χιονίσει;\nΔεν μου άρεσε το σχόλιο του κου Τζήμερου όπως ειπώθηκε αλλά ας είναι λίγο πιο σεμνοί και οι δάσκαλοι ειδικά αυτές τις μέρες.\nΑριστοφανης 7 Σεπτεμβρίου 2012 - 10:30 π.μ.\nΔες αυτό Έλενα...και μην μπαίνετε στην διαδικασία ΠΟΥ ΜΑΣ ΠΑΝΕ...Δηλ. να μαλώνουμε μεταξύ μας για να τρώνε και να πίνουνε αυτοί....\nΗ έκθεση του Ο.Ο.Σ.Α: http://www.oecd.org/document/24/0,3343,en_2649_39263238_43586328_1_1_1_1,00.html (http://www.oecd.org/document/24/0,3343,en_2649_39263238_43586328_1_1_1_1,00.html)\nΕλενα Λ. 7 Σεπτεμβρίου 2012 - 11:17 π.μ.\nΠόσα παίρνουν γι' αυτές τις ώρες όμως;\nΣυμφωνώ ότι δεν πρέπει να τρωγώμαστε αλλά ας είναι και λίγο σεμνοί κάποιοι άνθρωποι γιατί εξοργίζουν όσους δουλεύουν πάνω από 2000 ώρες το χρόνο και παίρνουν με το ζόρι 700€ το μήνα και αν τα πάρουν, όπως εγώ.\nΔεν λέω ότι δεν πρέπει να τα παίρνουν δεν θα το κρίνω εγώ αυτό αλλά έχει καταντήσει λίγο κουραστικό να κλαίγονται από την στιγμή που είναι σίγουρα σε καλύτερη μοίρα από όλες τις απόψεις.\nΔηλαδή οι ένστολοι τι να πουν!\nΑριστοφανης 7 Σεπτεμβρίου 2012 - 11:49 π.μ.\nΣκοπός μας είναι να κατεβαίνουν οι μισθοί? Τότε παίζουμε το παιχνίδι τους...Έχουν πετύχει το στόχο τους...Είμαστε άξιοι της μοίρας μας Έλενα...Ας μην κλαιγόμαστε και ας τους ψηφίσουμε και πάλι....\nΚαι για να το γυρίσουμε αλλιώς...Μόνο 400 συνταξιούχοι πήγαν προχτές στο υπουργείο και διαμαρτυρήθηκαν...Οι άλλοι πού είναι?\nΜόνο ελάχιστοι ένστολοι απέκλεισαν την λεωφορεία των Ματ χτες...Πού είναι οι υπόλοιποι? Έτσι θα διεκδικήσουμε καλύτερη ζωή?\nΑπαιτώντας να κατέβουν οι μισθοί και των άλλων στο "ύψος" των δικών μας μισθών ?\nΚαι τέλος πάντων ένας πρωτοδιόριστος δάσκαλος , καθηγητής παίρνει 680 Ε το μήνα και μάλιστα πρέπει να πληρώνει και ενοίκια διότι το σίγουρο είναι ότι θα διοριστεί πολύ μακριά από το σπίτι του...\nΕΛΕΟΣ...ΜΗΝ ΠΑΙΖΕΤΕ ΤΑ ΠΑΙΧΝΙΔΙΑ ΤΩΝ ΣΑΠΙΟΚΑΝΑΛΩΝ ΤΟΥ ΣΥΣΤΗΜΑΤΟΣ\nΕλενα Λ. 7 Σεπτεμβρίου 2012 - 12:11 μ.μ.\nΔεν νομίζω ότι είναι οι πρωτοδιόριστοι που θέλουν να κάνουν απεργία και φωνάζουν.\nΟσο για το αν είμαστε άξιοι της μοίρας μας ισχύει, συμφωνώ, αυτοί που μας κυβερνάνε μας αξίζουν γιατί τρέχουμε και τους ψηφίζουμε συνέχεια.\nΚαι ειδικά οι δημόσιοι υπάλληλοι τους ψηφίζουν εδώ και χρόνια κατά κόρον ας σκάσουν τώρα.\nΑυτοί πήγαιναν και ψήφιζαν όποιον τους έταζε διορισμό!\nΕμείς που δεν τους ψηφίσαμε ποτέ τι φταίμε να πληρώνουμε τους δικούς τους λογαριασμούς!\nΤο κάναμε λίγο καραμέλα αυτό με τα κανάλια ότι κατευθύνουν την κοινή γνώμη.\nΟύτε ειδήσεις βλέπω ποτέ ούτε ενημερωτικές εκπομπές, μπορώ να κρίνω μόνη μου κάποια πράγματα.\nΑλλοι είναι οι κατευθυνόμενοι!


Ιστολόγιο για την Ποίηση, την Εκπαίδευση και την Ψυχική Υγεία: Συλλογές: ένας ευχάριστος και εποικοδομητικός τρόπος για να περνάει το παιδί τον ελεύθερό του χρόνο.\n- Βιωματική κατάκτηση της γνώσης. Ένα παιδί μπορεί να μάθει πληροφορίες για έναν τομέα και να μελετήσει πολιτισμικά, αισθητικά, περιβαλλοντικά, χρηστικά και ιστορικά τα αντικείμενα. Για παράδειγμα, αν κάνει συλλογή από κουμπιά μπορεί να δει από τι είναι φτιαγμένα και πώς κατασκευάζονται, ποια είναι η χρήση τους, πότε πρωτοεμφανίστηκαν, αν υπάρχουν και σε άλλους πολιτισμούς κοκ).\n- Ανάπτυξη προμαθηματικών και μαθηματικών εννοιών: ομαδοποίηση, ταξινόμηση, διάκριση, τοποθέτηση κατά μέγεθος, χρώμα, σχήμα, υλικό, χρονολογία, καταμέτρηση των αντικειμένων. Ευχέρεια με τα χρήματα (οταν αγοράζει κανείς αντικείμενα για τη συλλογή του), εξάσκηση σε οικονομικές συναλλαγές και οικονομικό προγραμματισμό.\n- Ανάπτυξη της παρατηρητικότητας, της μνήμης του, της ικανότητας σύγκρισης και αξιολόγησης: το παιδί βλέπει κάτι, εντοπίζει αν ανήκει στη συλλογή του- συγκρίνοντας τα βασικά χαρακτηριστικά του με το πρωτότυπο αντικείμενο της συλλογής του- , ψάχνει στη μνήμη του να δει αν το έχει ήδη, αξιολογεί αν αξίζει να το αποκτήσει ή όχι.\n- Ανάπτυξη γλωσσικής ικανότητας: παρουσίαση συλλογής σε φίλους, συζητήσεις σχετικά με τα αντικείμενα, έκφραση επιθυμίας σε κάποιο άτομο (πχ ζητάς από κάποιον κάτι – από μια θεία ένα εντυπωσιακό κουμπί- , από ένα άλλο παιδί να ανταλλάξετε κάτι που έχεις).\n- Ανάπτυξη της υπομονής και της επιμονής. Το παιδί μαθαίνει να να περιμένει για να αποκτήσει αυτό που θέλει.\n- Αισθήματα χαράς και ικανοποίησης όταν βρίσκει κάτι που έψαχνε καιρό, όταν παρουσιάζει την συλλογή του σε κάποιον άλλο.\n- Διευκόλυνση όσο αναφορά τη σύναψη κοινωνικών σχέσεων πχ ανταλλαγή με άλλα παιδιά που συλλέγουν τα ίδια αντικείμενα, δίνουν θέμα συζήτησης με άλλα άτομα. Αν αυτό που συλλέγει το παιδί είναι κάτι που συλλέγουν και οι συμμαθητές του είναι πιο εύκολο να ενταχθεί στην ομάδα τους και να κερδίσει την αποδοχή τους.\n- Με τη βοήθεια ενηλίκων, μπορεί να δημιουργηθεί μια έκθεση- μουσείο, όπου το παιδί μπορεί να εκθέσει τα αντικείμενα της συλλογής του και να κατανοήσει τον τρόπο που λειτουργούν και είναι οργανωμένα τα μουσεία. Τα παιδιά μπορούν να καταγράψουν την συλλογή τους με τη βοήθεια φωτογραφικής μηχανής και αυτοκόλλητων ετικετών, φορμών καταγραφής, να γράψουν προσκλήσεις για τους επισκέπτες, να βρουν όνομα για την έκθεσή τους, να τοποθετήσουν τα αντικείμενα σε συγκεκριμένες θέσεις και με συγκεκριμένο τρόπο.\n- Ανάπτυξη της ικανότητας έκφρασης μέσω του γραπτού λόγου μέσω της καταγραφής των αντικειμένων για το αρχείο του ατόμου ή για παρουσίαση στην έκθεσή του (στο σπίτι ή στο σχολείο).\n- Ανάπτυξη οργανωτικής ικανότητας. Το παιδί μαθαίνει να σέβεται και να προσέχει τα υλικά αντικείμενα που έχουν – συναισθηματική- αξία για αυτό : τα βάζει σε άλμπουμ, σε τσαντάκια, σε κουτιά για να τα κρατάει σε καλή κατάσταση, καθαρά και περιποιημένα.\n- Ανάπτυξη αισθητικών κριτηρίων, ιδίως στην περίπτωση που εκθέτει τη συλλογή του. Είναι πολύ σημαντικό να αποφασίσει πού θα τοποθετήσει το καθένα, ποια είναι τα πιο εντυπωσιακά κομμάτια της συλλογής.\nΔιαβάστε μια πολύ ενδιαφέρουσα μελέτη για τα παιδιά-συλλέκτες της Μαρίας Βλαχάκη\nΑν θέλετε να βοηθήσετε τα παιδιά σας να ξεκινήσουν μια συλλογή, μπορείτε να διαβάσετε μαζί τους το βιβλίο «Η συλλογή του Νικόλα» της Κριστίνε Νέστλινγκερ, που κυκλοφορεί από τις εκδόσεις Ψυχογιός.


ΚΥΡΙΟΣ ΙΗΣΟΥΣ ΧΡΙΣΤΟΣ LORD JESUS CHRIST 3: Ὁ Γέρων Ἀθανάσιος Μυτιληναῖος γιά τόν Οἰκουμενισμό καί γιά τήν Ἑνωμένη Εὐρώπη.\nὉ Γέρων Ἀθανάσιος Μυτιληναῖος γιά τόν Οἰκουμενισμό καί γιά τήν Ἑνωμένη Εὐρώπη.\nΟ Γέρων Αθανάσιος Μυτιληναίος για τον Οικουμενισμό και για την Ενωμένη Ευρώπη.\nΈτσι ο Οικουμενισμός, χωρίς περιστροφές, χαρακτηρίστηκε από τους μεγαλύτερους θεολόγους της εποχής μας, όπως από τον μακαρίτην πατέρα Ιουστίνο Πόποβιτς, Σέρβο, αλλά και από άλλους επιφανείς θεολόγους, αντίχριστον σύστημα.\nΑν θέλουμε να ‘χωμε Ενωμένη Ευρώπη πρέπει να σκεφτόμαστε όλοι το ίδιο!Πηγή: «Αγώνας» Αρ. φύλλου 169 -Μάϊος 2011 Πηγή στο Διαδίκτυο: aktines.blogspot.gr\nΕτικέτες ΑΝΤΙΧΡΙΣΤΟΣ, Ε.Ε., ΕΥΡΩΠΗ, ΟΙΚΟΥΜΕΝΙΣΜΟΣ, π. ΑΘΑΝΑΣΙΟΣ ΜΥΤΙΛΗΝΑΙΟΣ


Posted by Εφημερίδα Αγώνας | 10 Ιαν, 2019 4:04 πμ | Ειδήσεις | 0\n· Ένα (1)άτομο για ανθρωποκτονία\n· Δύο (2)άτομα για απόπειρα ανθρωποκτονίας\n· Τριάντα οχτώ (38)διακινητές μη νόμιμων μεταναστών.\n· Οχτακόσια εβδομήντα (870)αλλοδαποί για παράνομη είσοδο και παραμονή στη χώρα.\n· Εννιά (9)άτομα για κλοπές – διαρρήξεις.\n· Τρία (3)άτομα για απόπειρα κλοπής.\n· Τριάντα έξι (36)άτομα γιαπαράβαση του νόμου περί ναρκωτικών.\n· Έντεκα (11)άτομα για παράβαση της νομοθεσίας περί όπλων.\n· Δύο (2)άτομα για απάτη.\n· Ένα (1)άτομο για παράβαση της νομοθεσίας περί τελωνειακού κώδικα.\n· Τρία (3)άτομά για παράβαση της νομοθεσίας περί παιγνίων.\n· Ένα (1)άτομο για παράβαση της νομοθεσίας περί βεγγαλικών, πυροτεχνημάτων, φωτοβολίδων και παιδικών αθυρμάτων.\n· Ένα (1)άτομο για πλαστογραφία.\n· Σαράντα ένα (41)άτομα διωκόμενα με Εντάλματα Σύλληψης και καταδικαστικές αποφάσεις.\n· Οχτώ (8)άτομα για παράβαση της νομοθεσίας περί ενδοοικογενειακής βίας.\n· Ενενήντα επτά (97)άτομαγια λοιπά αυτεπαγγέλτως διωκόμενα αδικήματα (υγειονομικές παραβάσεις, παραβάσεις Κ.Ο.Κ. κ.λ.π.).\nΔύο (2)απόπειρες ανθρωποκτονίας\nΣαράντα ένα (41)απάτες.\nΔιακόσια τριάντα πέντε (235)απόπειρες απάτης\nΣαράντα (40)κλοπές – διαρρήξεις.\n· Ακατέργαστη κάνναβη 121 κιλά και 565,45 γραμμάρια\n· Κατεργασμένη κάνναβη 7 κιλά 661 γραμμάρια\n· Ηρωίνη 1 κιλό και 566,60 γραμμάρια\n· Κοκαΐνη 207,56 γραμμάρια\n· Ηλεκτρονικοί Υπολογιστές 7\n· Οχήματα 29\n· Βάρκες 1\nPreviousKαλός ο ΑΟΞ-Ανοιχτή η πρόκριση\nNextΟ Άγιος Νεκτάριος και ο Παύλος Μελάς


Μελισσανίδης: «Πιστεύω το καλοκαίρι θα είναι έτοιμο το γήπεδό μας» - Bigpost.gr\nΑΡΧΙΚΗ / Αθλητικά / Μελισσανίδης: «Πιστεύω το καλοκαίρι θα είναι έτοιμο το γήπεδό μας»\nΗ δήλωση του Δημήτρη Μελισσανίδη στο περιθώριο της υπογραφής των συμβάσεων για την προμήθεια ηλεκτρομηχανολογικού εξοπλισμού για την «Αγια-Σοφιά - Opap Arena».\nην αισιοδοξία του για την είσοδο της ΑΕΚ στην «Αγια-Σοφιά – Opap Arena» το προσεχές καλοκαίρι, εξέφρασε ο Δημήτρης Μελισσανίδης, στο περιθώριο των υπογραφών των συμβάσεων για την προμήθεια ηλεκτρομηχανολογικού εξοπλισμού για το νέο γήπεδο της «Ένωσης».\n«Με την υπογραφή των δύο συμβάσεων σήμερα με τους εκπροσώπους των αναδόχων που είναι ο ΟΤΕ και η NEUROSOFT, πιστεύω ότι το καλοκαίρι θα είναι έτοιμο το γήπεδό μας. Θέλω να ευχαριστήσω τον Περιφερειάρχη κ. Πατούλη για την προσπάθεια και πιστεύω ότι σήμερα είναι η τελευταία μέρα που επισκεπτόμαστε την Περιφέρεια Αττικής. Τον κύριο Πατούλη θα τον ξαναδούμε στα εγκαίνια του γηπέδου. Ευχαριστώ πολύ», τόνισε χαρακτηριστικά ο διοικητικός ηγέτης των «κιτρινόμαυρων».


Αστρονομία: Μυστηριώδες σήμα ακτίνων-Χ ιντριγκάρει τους αστρονόμους\nΜυστηριώδες σήμα ακτίνων-Χ ιντριγκάρει τους αστρονόμους\nΕικόνες ακτίνων-Χ του γαλαξιακού σμήνους Περσέα\n(Credit: Chandra: NASA/CXC/SAO/E.Bulbul, et al.; XMM: ESA)\nChandra + XMM πλήρους πεδίου\nΣυλλογή από το XMM των γαλαξιακών σμηνών\nΜια συλλογή εικόνων από το XMM-Newton, από 73 σμήνη γαλαξιών, που παρουσιάζουν την εκπομπή ακτίνων-Χ από το θερμό αέριο. Τα φάσματα ακτίνων-Χ αυτών των 73 σμηνών γαλαξιών "στοιβάζονται" (προστίθενται ο ένας στον άλλο), αποκαλύπτοντας μια μυστηριώδη γραμμή εκπομπής.\nΈνα μυστηριώδες σήμα έχει φανεί σε δεδομένα ακτίνων-Χ από μια μελέτη πάνω από 70 σμήνη γαλαξιών με το Chandra και το XMM-Newton.\nΑυτό το σημείο της έντασης σε ένα συγκεκριμένο μήκος κύματος ακτίνων-Χ φωτός, έχει αρκετά ενδιαφέρουσες εξηγήσεις.\nΠερισσότερα στοιχεία και έρευνα θα χρειαστούν για να επιβεβαιώσουν τόσο την ύπαρξη του σήματος και τη φύση.\nΑυτή η εικόνα δείχνει μια νέα προβολή του συμπλέγματος του Περσέα, ένα από τα σμήνη των γαλαξιών που περιλαμβάνονται στη νέα μελέτη.\nΜια νέα μελέτη από το γαλαξιακό σμήνος του Περσέα, φαίνεται σε αυτή την εικόνα, χρησιμοποιώντας το παρατηρητήριο Chandra ακτίνων-Χ της NASA και 73 άλλες ομάδες με το XMM-Newton της ESA, αποκάλυψε ένα μυστηριώδες σήμα ακτίνων-Χ στα δεδομένα.\nΑυτό το σήμα αντιπροσωπεύει τα σημεία των δεδομένων σε κύκλο στο ένθετο, το οποίο είναι μια γραφική παράσταση της έντασης των ακτίνων-Χ σαν μία συνάρτηση των ακτίνων-Χ της ενέργειας.\nΤο σήμα επίσης παρατηρήθηκε σε πάνω από 70 άλλα σμήνη γαλαξιών, χρησιμοποιώντας το XMM-Newton.\nΗ εικονιζόμενη γραμμή εκπομπής ακτίνων-Χ - που είναι, ένα σήμα της έντασης σε μια πολύ συγκεκριμένη ενέργεια, στην περίπτωση αυτή, με επίκεντρο περίπου 3,56 κιλό-ηλεκτρονιοβόλτ (keV) - απαιτεί περαιτέρω έρευνα για να επιβεβαιώσει την ύπαρξη του σήματος και τη φύση, όπως περιγράφεται στο τελευταίο δελτίο τύπου από το Chandra.\nΜια ενδιαφέρουσα πιθανή εξήγηση αυτής της γραμμής εκπομπής ακτίνων-Χ, είναι ότι παράγεται από τη διάσπαση των άγονων νετρίνων, ένα είδος σωματιδίου που έχει προταθεί ως υποψήφιο για την σκοτεινή ύλη.\nΕνώ κατέχει συναρπαστικές δυνατότητες, τα αποτελέσματα αυτά πρέπει να επιβεβαιωθούν με πρόσθετα στοιχεία για να αποκλειστούν άλλες εξηγήσεις και να καθορίσει κατά πόσον είναι εύλογο ότι έχει παρατηρηθεί η σκοτεινή ύλη.\nΜια ομάδα αστρονόμων χρησιμοποίησε το παρατηρητήριο Chandra ακτίνων-X της NASA και το XMM-Newton της ESA για να μελετήσει μια μεγάλη ομάδα από σμήνη γαλαξιών με εκπληκτικό αποτέλεσμα. Τα σμήνη των γαλαξιών είναι τα μεγαλύτερα αντικείμενα στο Σύμπαν, συγκρατούνται από τη βαρύτητα, και έτσι μπορεί να αποκαλύψουν πολλές πληροφορίες σχετικά με το Σύμπαν. Αυτή, η πιο πρόσφατη μελέτη, η οποία περιελάμβανε τον γνωστό Περσέα και 72 άλλους, έχει αποκαλύψει ένα μυστηριώδες σήμα ακτίνων-Χ. Κέντρισε το ενδιαφέρον των αστρονόμων μια "ακίδα" της έντασης σε ένα συγκεκριμένο μήκος κύματος φωτός ακτίνων-Χ στα δεδομένα, εξαιτίας μιας προτεινόμενης εξήγησης. Οι επιστήμονες πιστεύουν ότι ένα υποθετικό σωματίδιο που ονομάζεται στείρο νετρίνο, μπορεί, στην πραγματικότητα, να είναι υπεύθυνο για αυτή την "ακίδα" της έντασης. Μερικοί επιστήμονες έχουν προτείνει ότι το στείρο νετρίνο θα μπορούσε να είναι υποψήφιο για τη σκοτεινή ύλη, κάτι που αποτελεί περίπου το 85% του Σύμπαντος αλλά δεν εκπέμπει ή απορροφά το φως. Ενώ είναι ενθουσιασμένοι με αυτό το εύρημα, οι ερευνητές λένε ότι είναι πολύ νωρίς για να το επιβεβαιώσουν, αν αυτό το μυστηριώδες σήμα των ακτίνων-Χ είναι πραγματικά, η υπογραφή του στείρου νετρίνου. Θα κρατήσουν τη συλλογή δεδομένων και κοιτάζοντας άλλα σμήνη γαλαξιών για να βεβαιωθούν ότι το είδαν αλλού. Εν τω μεταξύ, θα πρέπει να εξετάσουμε τις θεωρίες τους για να δούμε πού αλλού η φυσική μπορεί χρειαστεί.\nΑναρτήθηκε από Πἀνος Βέμμος στις Τετάρτη, Ιουνίου 25, 2014\nΕτικέτες Νετρίνο , Σκοτεινή Ύλη


ΣΥΡΙΖΑ: "Δεν έχει τον...Θεό του ο "θρησκευόμενος" Μητσοτάκης" - IN KOMOTINI NEWS - Ειδησεογραφική ιστοσελίδα της Κομοτηνής/Ροδόπης/Θράκης\nΑρχική ΕΚΚΛΗΣΙΑ ΣΥΡΙΖΑ: “Δεν έχει τον…Θεό του ο “θρησκευόμενος” Μητσοτάκης”\nΣΥΡΙΖΑ: “Δεν έχει τον…Θεό του ο “θρησκευόμενος” Μητσοτάκης”\n«Μακαριότατε, μην κάνετε τη συμφωνία σε αυτή την παρούσα στιγμή. Περιμένετε να κάνουμε συμφωνία όταν η ΝΔ έρθει στην εξουσία», φέρετε να ζήτησε από τον Αρχιεπίσκοπο Ιερώνυμο ο Κυριάκος Μητσοτάκης, που έσπευσε να συναντήσει τον προκαθήμενο της Εκκλησίας της Ελλάδος την παραμονή της ανακοίνωσης της συμφωνίας της Εκκλησίας με την Κυβέρνηση. Ο Αρχιεπίσκοπος σύμφωνα με τις ίδιες πηγές, απάντησε «δεν μπορώ να μην τα συζητήσω με τον Πρωθυπουργό. Και όταν έρθεις εσύ με το καλό, θα συμφωνήσω και με σένα».\nΣύμφωνα με τα ρεπορτάζ που είδαν το φως της δημοσιότητας, ο κ. Μητσοτάκης επισήμανε στον Αρχιεπίσκοπο «εγώ είμαι χριστιανός και ο πρωθυπουργός άθεος»…\nΟ Κυριάκος Μητσοτάκης ζήτησε ακόμη από τον Αρχιεπίσκοπο να θέσει προς συζήτηση στην Ιεραρχία την αναθεώρηση του άρθρου 3 του Συντάγματος που αφορά τη θρησκευτική ουδετερότητα – η ΝΔ πάντως δεν περιλαμβάνει την αναθεώρηση του άρθρου 3 στις προτάσεις της, ενώ η κυβέρνηση το ενέταξε στις αναθεωρητέες διατάξεις που προτείνει…\nΑπό την πλευρά του ο Αρχιεπίσκοπος Ιερώνυμος ζήτησε από τον πρόεδρο της ΝΔ να στηρίξει τη συμφωνία για την εκκλησιαστική περιουσία, δίνοντας τέλος σε δικαστικές διαμάχες που συνεχίζονται για δεκαετίες.\nΚύκλοι δε της Εκκλησίας, έντονα δυσαρεστημένοι με τις εχθρικές ανακοινώσεις της ΝΔ περί «συναλλαγής», αναφέρουν ότι μετά τη συνάντηση του κ. Μητσοτάκη με τον Αρχιεπίσκοπο, η αρχική αντίδραση της ΝΔ στη συμφωνία Τσίπρα – Ιερώνυμου όσον αφορά την εκκλησιαστική περιουσία ήταν θετική. Το κλίμα ωστόσο άλλαξε και η ΝΔ επιτέθηκε κατά της κυβέρνησης αργότερα, όταν έγινε αντιληπτό ότι από τη συμφωνία με την Εκκλησία προέκυπτε η δυνατότητα προσλήψεων δημοσίων υπαλλήλων.\nΣχολιάζοντας ο ΣΥΡΙΖΑ, αναφέρει:\n“Δεν έχει τον Θεό του ο Κυριάκος Μητσοτάκης. Η μόνιμη έγνοιά του είναι πώς θα σαμποτάρει την κυβέρνηση και τη χώρα. Το τελευταίο παράδειγμα αυτής της τυχοδιωκτικής στάσης, δεν είναι άλλο από τη στάση του στη συμφωνία της εκκλησίας με την πολιτεία. Ο αρχηγός της ΝΔ φέρεται να ζήτησε από τον Αρχιεπίσκοπο Ιερώνυμο να μην προχωρήσει επί κυβέρνησης ΣΥΡΙΖΑ η συμφωνία, με το φοβερό επιχείρημα ότι ο ίδιος είναι χριστιανός ενώ ο Τσίπρας άθεος! Τα ίδια είχε κάνει και με τον Ζάεφ, που του ζητούσε να κλείσει τη συμφωνία αργότερα, με τον ίδιο πρωθυπουργό. Πέρα από τη γελοιότητα και την ανευθυνότητα της αντιπολίτευσης Μητσοτάκη, δεν μπορεί να καταλάβει ότι κανείς δεν πιστεύει ότι θα είναι ο επόμενος πρωθυπουργός, και με τη στάση του επιβεβαιώνει κάθε μέρα πόσο λίγος είναι;”.


Με αφορμή τον θάνατο του σπουδαίου σκιτσογράφου που δημιούργησε τη Mafalda\nΟ Χοακίν Σαλβαδόρ Λαβάδο, περισσότερο γνωστός ως Quino έφυγε από τη ζωή, αλλά άφησε πίσω του ένα τεράστιο και σημαντικό έργο. Ο Quino επίσης, υπήρξε έμπνευση για τους περισσότερους αν όχι όλους τους σκιτσογράφους που δημιουργούν σήμερα και παρακάτω θα προσπαθήσω να αναλύσω εν συντομία τους λόγους για τους οποίους συνέβη αυτό.\nΑποχαιρετώντας τον, λοιπόν, να οι 5 λόγοι για τους οποίους λατρεύουμε τον Quino:\n1. Γιατί είναι η παιδική μας ηλικία.\nΓιατί δεν υπήρχε σπίτι που να έχει κόμιξ και ένα από αυτά να μην ήταν η Μαφάλντα. Γιατί στον μικροαστικό μικρόκοσμο της παρέας των πιτσιρικάδων φίλων της Μαφάλντανς στο Μπουένος Άιρες έβλεπες να καθρεφτίζεται ο εαυτός σου (εγώ είμαι ο Φελίπε παρεμπιπτόντως) οι φίλοι σου αλλά και το ευρύτερο κοινωνικό περιβάλλον σου.\n2. Γιατί μπορούσε με την ίδια ευκολία να μιλήσει για τα μικρά και τα μεγάλα.\nΓιατί η Μαφάλντα μπορούσε ταυτόχρονα να κάνει το πιο απλό, αλλά πάντα εύστοχο χιούμορ με το οποίο θα ενθουσιαζόταν ένα παιδί, αλλά και να μιλήσει για θέματα πολύ πιο «ενήλικα» με τρόπο που θα σε έκανε να θέλεις να καταλάβεις περισσότερο τον κόσμο ως μικρός αλλά και να απολαύσεις το κόμικ ως μεγάλος\n3. Γιατί μπορούσε σε ένα ασπρόμαυρο καρέ χωρίς λόγια να πει όσα δεν χωράνε σε ένα ολόκληρο βιβλίο.\nΜεγαλώνοντας και ανακαλύπτοντας το έργο του Quino πέραν της Μαφάλντας (συνήθως σε περιοδικά όπως η Βαβέλ και το Παρά Πέντε) έρχεσαι αντιμέτωπος με την πραγματική μεγαλοφυία του αργεντίνου σκιτσογράφου, ο οποίος με μοναδικό τρόπο μπορεί να σε αγγίξει και να κάνει να σκεφτείς χωρίς να χρησιμοποιήσει ούτε μία λέξη\n4. Γιατί η σάτιρά του ήταν ο ορισμός της σάτιρας (κυρία μου).\nΓιατί πετσόκοβε την εξουσία με το βαμβάκι και ήταν πάντα με το μέρος του αδύναμου. Γιατί σατίριζε με μοναδική ευαισθησία και χωρίς να κουνάει το δάχτυλο και γιατί ήταν βαθιά πολιτικός χωρίς να γίνεται διδακτικός. Γιατί δεν σου επέβαλε την άποψή του, αλλά σε έβαζε να δεις τα πράγματα από την οπτική του με μοναδικό τρόπο\n5. Για τη μοναδική ευαισθησία και εκφραστικότητα των σχεδίων του.\nΓιατί μέσα από απλές και περίπλοκες γραμμές χαραγμένες με μελάνι μπορούσε να δημιουργήσει χαρακτήρες βαθιά ανθρώπινους, είτε περνούσες μαζί τους όλη σου την παιδική ηλικία είτε τους γνώριζες σε ένα μόνο καρέ και δεν τους ξανασυναντούσες.


DualShock 4 και Xbox controller\nDualShock 4 και Xbox controller συνδέονται πλέον με όλες τις Apple συσκευές σου\nΠερίληψη: Gaming σε άλλο επίπεδο θα μπορείς να βιώσεις πλέον στο iPhone, το iPad ή το Apple TV σου.\nGaming σε άλλο επίπεδο θα μπορείς να βιώσεις πλέον στο iPhone, το iPad ή το Apple TV σου. Με την έλευση του iOS 13 προστέθηκε μία πολύ σημαντική δυνατότητα που κάνει κάθε παιχνίδι πολύ πιο εύκολο στο χειρισμό. Το νέο λειτουργικό υποστηρίζει τη σύνδεση του ασύρματου χειριστηρίου του PlayStation 4 ή του Xbox One.\nΑν σου αρέσει να παίζεις από το κινητό σου racing παιχνίδια ή ανταγωνιστικούς online τίτλους όπως το PUBG και το Fortnite τότε πήγαινε αμέσως να τσεκάρεις αν το iOS 13 είναι διαθέσιμο για τη συσκευή σου. Τώρα δεν χρειάζεσαι διαφορετικό χειριστήριο από αυτό που έχεις ήδη. Μέχρι και την προηγούμενη έκδοση iOS μπορούσε να συνδέσεις μόνο Made for iPhone χειριστήρια, κάτι που σήμαινε πως αν έχεις ήδη PlayStation 4 ή Xbox One έπρεπε να αγοράσεις ξεχωριστό χειριστήριο. Με το iOS 13 όμως δεν χρειάζεσαι διαφορετικό χειριστήριο και παίζεις τα αγαπημένα σου παιχνίδια με αυτό που έχεις συνηθίσει να κρατάς.\nΓια να συνδέσεις κι εσύ το δικό σου χειριστήριο θα χρειαστεί να έχεις ανοιχτό το Bluetooth στη συσκευή σου και να βάλεις το χειριστήριο σε pairing mode. Αν έχεις κάνει αυτά τα δύο βήματα τότε μέσα από τις ρυθμίσεις της Apple συσκευής σου θα δεις ότι εντοπίστηκε το χειριστήριο και μπορείς να το κάνεις pair.\nΗ υποστήριξη σύνδεσης με DualShock 4 και Xbox One controller δεν είναι αποκλειστικότητα του iOS φυσικά. Μπορείς και στο MacBook ή iMac σου να συνδέσεις το χειριστήριο ξεκινώντας από το MacOS Catalina. Το gaming με πληκτρολόγιο και ποντίκι όμως είναι ήδη πολύ βολικό, οπότε το iPhone και οι υπόλοιπες συσκευές με touch χειρισμό επωφελούνται περισσότερο από αυτό.\nΑν δεν έχεις iPhone 11 ή iPhone 11 Pro, τα οποία έχουν προεγκατεστημένο το iOS 13, τότε έλεγξε το smartphone σου για ενημερώσεις. Μόλις εγκαταστήσεις την τελευταία έκδοση του iOS θα μπορείς κι εσύ να συνδέσεις το χειριστήριο της κονσόλας σου στην Apple συσκευή σου.


Κοζάνη, Πρόσωπα\t 29/11/2017\nΔύο αδερφές κάνουν το τέλειο δίδυμο για να διατηρούν ένα κατάστημα νυφικών, ιδίως αν πρόκειται για τις αγαπημένες αδερφές την Ιωάννα και την Λίτσα. Γεννήθηκαν και μεγάλωσαν στην Κοζάνη, με καταγωγή από τον Κρόκο Κοζάνης. Οι δύο αδερφές, διατηρούν κατάστημα νυφικών από το 2009 στην Κοζάνη και η αγάπη τους γι’ αυτό που κάνουν, φέρνουν στο κατώφλι τους τις μέλλουσες νυφούλες. Η μητέρα των κοριτσιών είναι το “μαγικό” χέρι της επιχείρησης, που κάνει τις απαραίτητες πάντα μοδιστρικές διορθώσεις.\nΗ Δέσποινα είναι αυτή που θέτει τα όρια, αφού ο κυρίαρχος ρόλος της είναι τα λογιστικά. Είναι η μεγαλύτερη αδερφή της οικογένειας και αυτή που «τράβηξε» μπροστά στο να συνεχίσει τη δραστηριότητα του πατέρα της. Σπούδασε “Computer accounting” στο ICBS στη Θεσσαλονίκη. Η πορεία της στο χώρο του επίπλου ήταν προδιαγραμμένη, αφού για εκείνη ο χώρος ήταν τόσο γνώριμος και ταυτόχρονα τόσο ελκυστικός.


Jourfix: Μαζάουερ: Υποτιμούν την άνοδο της ακροδεξιάς στην Ελλάδα\nΜαζάουερ: Υποτιμούν την άνοδο της ακροδεξιάς στην Ελλάδα\nΟ Μαρκ Μαζάουερ, κορυφαίος ιστορικός, κατά τη διάρκεια ομιλίας του στο Αμερικανικό Κολέγιο Αθηνών αναφέρθηκε εκτενώς στο φαινόμενο της ανόδου της άκρας δεξιάς στην Ελλάδα.\n«Πολλοί πολιτικοί υποτιμούν την άνοδο της και τη θεωρούν παροδικό φαινόμενο. Δεν είναι αλήθεια. Η ελληνική πολιτεία δεν δείχνει σημάδια να καταλαβαίνει τη σοβαρότητα της κατάστασης» τόνισε ο κ. Μαζάουερ.\n«Για τη Χρυσή Αυγή είναι η ρίζα όλων των κακών στη χώρα. Η Χρυσή Αυγή υπόσχεται κάτι το οποίο δεν γίνεται: επιστροφή στην αυτάρκεια μετά την αποκήρυξη του χρέους, αλλά ταυτόχρονα υπόσχονται και αμυντική ασφάλεια για τη χώρα, την οποία δεν μπορούν να πληρώσουν».\nΑναφερόμενος στην άκρα αριστερά υποστήριξε ότι δεν αποδέχθηκε ποτέ τη μετάβαση στην μεταπολίτευση, θεωρώντας ότι η χώρα παραμένει σε καθεστώς δικτατορίας. Τη χαρακτήρισε, ωστόσο, «ασήμαντη εκλογικά» και «δευτερεύουσα απειλή για τη Δημοκρατία».\n«Η κρίση της κοινοβουλευτικής δημοκρατίας σήμερα στην Ελλάδα είναι στ’ αλήθεια σοβαρή» συνέχισε ο Μαζάουερ υπερασπιζόμενος την Μεταπολίτευση ως μια περίοδο επανεκτίμησης συνολικά της πολιτικής αλλά και της ιστορίας στη χώρα μας. «Το θεμελιώδες πρόβλημα είναι η αξιοπιστία του πολιτικού συστήματος και των εκπροσώπων του» είπε πολλές φορές.


philosophicALchemy: Για μια σπασμένη αγάπη όμως δεν υπάρχουν τρόποι, δεν υπάρχουν πιθανότητες... (OSHO)\nΓια μια σπασμένη αγάπη όμως δεν υπάρχουν τρόποι, δεν υπάρχουν πιθανότητες... (OSHO)\nΖητάτε όμως το αδύνατο. (OSHO)\nΥπάρχει μια όμορφη ιστορία στις ινδικές γραφές σχετικά με το Σίβα.\nΗ σύζυγός του η Παράτι, πέθανε κι εκείνος μετέφερε το σώμα της γυναίκας του επί δώδεκα χρόνια, σε όλη τη χώρα, ελπίζοντας πως κάποιος με ψυχικές ικανότητες θα μπορούσε να βοηθήσει.\nΣιγά-σιγά τα μέλη του νεκρού κορμιού άρχισαν να πέφτουν, αλλά εκείνος συνέχιζε το ταξίδι του, για να βρει τον ειδικό, ίσως κάποιος αλχημιστής ή μάγος, ίσως κάποιος θαυματοποιός να μπορούσε να βοηθήσει. Κλαίγοντας και θρηνώντας, γύριζε όλη τη χώρα.\nΣτην Ινδία υπάρχουν δώδεκα ιερά μέρη. Λέγεται πως αυτά είναι τα μέρη που έπεσαν τα μέλη της Παρβάτι. Όπου έπεσε κάποιο κομμάτι, αυτό έγινε μέρος ιερό. Μπορείς να μεταφέρεις το νεκρό σώμα, αλλά δεν μπορείς να βρεις το θαυματοποιό.\nΗ δική μου παρατήρηση είναι ότι έχω δει χιλιάδες ανθρώπους να κουβαλούν μια νεκρή ερωτική σχέση που έχει πεθάνει πολύ καιρό πριν, αλλά την κουβαλούν εξαιτίας του φόβου, κολλώντας στο γνωστό, στο οικείο, έστω κι αν είναι μόνο μιζέρια και τίποτε περισσότερο, παρόλα αυτά κολλάνε.\nΌταν η αγάπη πεθαίνει, πεθαίνει. Θα πρέπει να αποδεχτείς το θάνατο και να αποχαιρετήσεις, χωρίς παράπονα και χωρίς αναστολές, γιατί όταν κάτι τελειώνει, τι μπορείς να κάνεις; Στα πλαίσια του χρόνου, αυτή είναι η φύση των πραγμάτων: αρχίζουν και τελειώνουν.\nΚάθε φορά όμως θα συμβαίνει το ίδιο πράγμα. Ο νους πάντα συνεχίζει να βρίσκει καινούργιες δικαιολογίες, ποτέ όμως δεν κατανοεί την πραγματική αίτια.\nΔεν μπορεί, γιατί το να κοιτάξεις προς την πραγματική αιτία, σημαίνει αυτοκτονία του νου. Θα βρει χίλια δύο ελαττώματα στην γυναίκα ή στον άντρα που έχετε ζήσει μαζί και θα θεωρήσει πως αυτός είναι ο λόγος που χάθηκε η αγάπη.\nΌχι επειδή το φαινόμενο της αγάπης μέσα στο στο χρόνο, πρόκειται να αποτύχει, αλλά επειδή αυτή η γυναίκα ή ο άνδρας έχουν πολλά ελαττώματα. “...Επέλεξα λάθος γυναίκα και δεν ταιριάζω μαζί της, δεν είμαστε φτιαγμένοι ο ένας για τον άλλο..." και πάει λέγοντας. Κάποτε όμως σκεφτόσουν πως είστε φτιαγμένοι ο ένας για τον άλλον και το έχεις ξεχάσει τελείως.\nΓια θυμήσου εκείνες τις μέρες, τις πρώτες μέρες της ερωτικής σχέσης... Και σκεφτόσουν πως “Αυτή τη φορά αυτή η σχέση θα κρατήσει για πάντα!". Ακόμη είχατε υποσχεθεί ο ένας στον άλλον ότι "Αυτό θα κρατήσει για πάντα." Συμβαίνει στον καθένα. Είναι όμως μια ψευδαίσθηση μια ψεύτικη αντανάκλαση.\nΚαι θέλετε να κάνετε αυτό το είδωλο μόνιμο; Πώς μπορείτε να κάνετε ένα είδωλο μόνιμο; Πώς μπορείτε να κάνετε ένα όνειρο μόνιμο; Το πρωί θα έρθει και θα πρέπει να ξυπνήσετε.\nΚαι όταν ξυπνήσετε, μπορείτε να ξανακλείσετε τα μάτια σας και να προσπαθήσετε να ξαναβρείτε το όνειρο, που θα έχει φύγει. Θέλετε να το συνεχίσετε, αλλά δεν μπορεί να συνεχιστεί ένα όνειρο. Έχει χαθεί για πάντα.\nΜόλις ξυπνήσετε, το νήμα θα έχει κοπεί για πάντα και θα θυμηθείτε πως δεν ενώνεται ξανά. Δεν μπορείς να επιδιορθώσεις μια σπασμένη αγάπη. Ένα σπασμένο καθρέφτη, ίσως. Τρόποι μπορεί να βρεθούν. Μπορεί να ξαναλιωθεί και να ξαναγίνει ένα.\nΓια μια σπασμένη αγάπη όμως δεν υπάρχουν τρόποι, δεν υπάρχουν πιθανότητες.\nΓι' αυτό υπάρχει ο φόβος. Ο φόβος δείχνει ότι βαθιά μέσα σας γνωρίζετε, ότι γλιστράει η αγάπη από τα χέρια σας κι έτσι θέλετε να τη μονιμοποιήσετε.\nΤώρα ο τρόπος είναι να πάτε στο δικαστήριο και να παντρευτείτε. Αυτοί είναι οι τρόποι για να κάνετε μόνιμη την αγάπη σας.\nΝα την κάνετε νόμιμο φαινόμενο, έτσι ώστε το δικαστήριο και η αστυνομία και οι Αρχές και ο νόμος και η πολιτεία να σας εμποδίσουν με κάθε τρόπο.\nΑν θελήσετε να χωρίσετε δεν θα σας το επιτρέψουν.\nΌταν δύο εραστές βρίσκονται μέσα στην ψευδαίσθηση, δεν σκέφτονται τη μονιμότητα. Ρωτήστε δύο εραστές, κατά τη διάρκεια του μήνα του μέλιτος. Δεν τους ενδιαφέρει.\nΞέρουν πως πρόκειται να είναι για πάντα μαζί. Τη στιγμή όμως που αυτό αρχίζει να ξεγλιστρά απ τα χέρια τους, τότε ο νους λέει: "Τώρα μείνε. Κάνε το μόνιμο. Κάνε τα πάντα για να το κάνεις μόνιμο. Μην κοιτάς τις ρωγμές που συμβαίνουν. Μην κοιτάς, απόφυγε τις, ξέχασέ τις. Συνέχισε να τις καλύπτεις. Κάπως θα τα καταφέρεις."\nΖητάτε όμως το αδύνατο.\nΑναρτήθηκε από philosophicALchemy στις 8:03:00 μ.μ.


Aδελφότητα Βησσανιωτών ''Η ΑΡΕΤΗ'': ΙΩΑΝΝΗΣ ΛΑΜΠΡΙΔΗΣ: Ένας θερμός «εραστής» της Ηπείρου…\nΟ Ιωάννης Λαμπρίδης γεννήθηκε στα Επάνω Σουδενά, τώρα Άνω Πεδινά, του Ζαγορίου το 1839. Στα ένδεκά του χρόνια ορφάνεψε από τη μητέρα του την οποία υπεραγαπούσε. Το 1854 τελείωσε τη φημισμένη Ελληνική Σχολή του χωριού του. Έρχεται στη συνέχεια στην Αθήνα με τη φιλοδοξία να εισαχθεί στη Ριζάρειο Εκκλησιαστική Σχολή. Στην προσπάθειά του να φοιτήσει στη Ριζάρειο Σχολή τον βοήθησαν αποτελεσματικά, εκτιμώντας την ευφυΐα του και την προχωρημένη παιδεία του, ο Δάσκαλος του Γένους Γεώργιος Γεννάδιος από τα Δολιανά και ο Μητροπολίτης Ιωαννίνων Ιωαννίκιος από το Μακρίνο. Ο Ιωάννης Λαμπρίδης αγάπησε το Ζαγόρι και την ιδιαίτερη πατρίδα του τα Επάνω Σουδενά με πάθος.\nΤελείωσε τη Ριζάρειο Σχολή το 1856 και τον Οκτώβριο του ίδιου χρόνου, εγγράφεται στην Ιατρική Σχολή του Πανεπιστημίου των Αθηνών. Έλαβε το δίπλωμα της ιατρικής από το Πανεπιστήμιο των Αθηνών το 1863 σε ηλικία είκοσι τεσσάρων ετών. Τα επόμενα τρία χρόνια άσκησε το επάγγελμα του γιατρού σε πόλη της Βουλγαρίας ή της Θράκης, κοντά στη Φιλιππούπολη. Το 1868, αφού ολοκλήρωσε τις σπουδές του στο Παρίσι, εγκαθίσταται οριστικώς στα Γιάννενα, όπου διέπρεψε ασκώντας ως αληθινά κοινωνικό λειτούργημα το επάγγελμα του γιατρού. Στα χρόνια που επακολούθησαν γίνεται επίλεκτο μέλος της γιαννιώτικης κοινωνίας χάρη στο επαγγελματικό του ήθος, την επιστημονική του κατάρτιση και την πνευματική του καλλιέργεια. Εκτιμώντας μάλιστα οι συμπολίτες του Γιαννιώτες τα παραπάνω χαρίσματά του που τον κοσμούσαν του απένειμαν το αξίωμα του Γενικού Γραμματέως της Εμπορικής Λέσχης «Πρόοδος», η οποία ήταν η σημαντικότερη εστία εθνικής, πνευματικής και κοινωνικής δράσης την εποχή εκείνη στην πόλη.\nΚατά το χρονικό διάστημα μεταξύ 1868 έως 1890 για είκοσι – δύο χρόνια, παράλληλα με την άσκηση του ιατρικού επαγγέλματος και την κοινωνική του δραστηριότητα, αφιερώνεται με ιδιαίτερο ζήλο στην περισυλλογή και αξιολόγηση του ιστορικού και λαογραφικού θησαυρού της Ηπείρου. Με την ενασχόλησή του αυτή ο Ιωάννης Λαμπρίδης μετουσίωσε τα όνειρα της παιδικής του ηλικίας σε σκοπό ζωής.\nΗ Εταιρεία Ηπειρωτικών Μελετών επανέφερε στο φως το 1971 και παρέδωσε στους ερευνητές αλλά και στο ευρύτερο κοινό τα πολύτιμα και περιζήτητα έργα που έγραψε και τύπωσε τον προπερασμένο αιώνα ο Ιωάννης Λαμπρίδης και που είχαν σχεδόν ξεχαστεί.\nΤώρα θα μου πείτε, πώς και τα θυμήθηκα όλα αυτά, ύστερα από τόσα χρόνια; Δύο ήταν τα αίτια:\nΠρώτα μια σύντομη, αλλά περιεκτική βιογραφία του Ι. Λαμπρίδη, γραμμένη από τον εξαίρετο δικαστικό – αντιπρόεδρο επίτιμο του Αρείου Πάγου και γνήσιο Ηπειρώτη, Βασίλειο Λαμπρίδη.\nΈπειτα η πρόσφατη συζήτηση στην Ειδική Μόνιμη Επιτροπή Θεσμών και Διαφάνειας της Βουλής, με θέμα “Ηπειρωτικά Κληροδοτήματα”. Είχα εκεί την ευκαιρία, με βάση το έργο του Ι. Λαμπρίδη, να παρουσιάσω την κατάσταση που επικρατούσε στο χώρο της διαχείρισης των Κληροδοτημάτων, στην πόλη μας, κατά τα χρόνια της Τουρκοκρατίας. Διάβασα, στην Επιτροπή, χαρακτηριστικά αποσπάσματα από το λαμπρό αυτό σύγγραμμα. Άκουγαν, με ιδιαίτερη προσοχή, οι βουλευτές – μέλη της Επιτροπής και δεν μπορούσαν να φανταστούν ότι συνέβαιναν τέτοια πρωτοφανή πράγματα με τις περιουσίες των Ευεργετών μας.\nΠαραθέτω αυτά τα αποσπάσματα, γιατί διατηρούν και σήμερα την επικαιρότητά τους, και κάτω από την τραγική κατάσταση που επικρατεί στο χώρο των Κληροδοτημάτων, όπως αυτή παρουσιάστηκε στην Επιτροπή Θεσμών και Διαφάνειας, μπορεί να αποβεί πολύ χρήσιμη. Γράφει, λοιπόν, ο Ι. Λαμπρίδης στο βιβλίο του “Περί των Εν Ηπείρω Αγαθοεργημάτων”:\n“Οι επί της εποχής του Αλή Πασά επίτροποι των εκκλησιών, ως και του νοσοκομείου, ου μόνον εσέβοντο τας διαθήκας των αοιδίμων ευεργετών της πόλεως και εξετέλουν μετά θρησκευτικής ευλαβείας τας εντολάς αυτών, αλλά και εξ ιδίων προθύμως ούτοι επλήρουν το ελλείπον, οσάκις τα υπέρ των διαφόρων αγαθοεργών διατεθέντα δεν επήρκουν. Μετά δε την πτώσιν του σατράπου εκείνου σπανίως η διαχείρισις κατά το πνεύμα και γράμμα των διαθηκών εξετελέσθη.\nΕκ συνεννοήσεως και κατά σειράν διεπραγματεύοντο οι κηφήνες εν τη ιερά μητροπόλει, κεκλεισμένων των θυρών, τας ασσιγνατσίας. Έκαστος δε των φαύλων τούτων διαχειριστών μετά την πώλησιν των άσσιγ. ελάμβανεν υπό μάλης και σωρόν τινα χρημάτων προς μυστικήν διανομήν αυτών εις εκπεπτωκυίας οικογενείας αγνώστους, ως δήθεν μη στεργούσας την απονομήν βοηθείας δημοσία. Και τας μοναστηριακάς προσόδους αυθαιρέτως και ιδιοτελώς η επάρατος αυτή ολιγαρχία εξεμίσθωνεν.\nΕις την ιδιοτελή και φαύλην ταύτην διαχείρισιν οφείλεται κατά μέρος ου μόνον η οπισθοδρόμησις της πόλεως και η πρόοδος της παρά τε των Θεών και ανθρώπων, καθ’ Ησίοδον ειπείν, μισουμένης αργίας και οκνηρίας.\nΔιότι εκ των εν Ιωαννίνοις 2,000 χριστιαν. οικογενειών αι 1800 περίπου ελεοδοτούντο! Οποία διαφθορά χαρακτήρων και διαθέσεων εκ της ολεθρίας ταύτης διδασκαλίας των διαχειριστών τούτων !\nΕκάστη των δύο τούτων αρχοντικών φατριών προς βλάβην των κοινωφελών της πόλεως εκίνει πάντα λίθον, ίνα τας ηνίας της διαχειρίσεως αναλάβη.\nΤο δε ταμείον των ελεών πάσαν πίστιν είχεν απωλέσει, οι άθλιοι εκείνοι διαχειρισταί, χάριν των αγαθοεργών καταστημάτων, κατέφευγον και εις ατομικά δάνεια, δια λογαριασμόν όμως του ταμείου ελεών! Το ποτήριον της ανομίας είχεν υπερεκχειλίσει. «Και σεις εφάγετε, και εγώ θα φάγω. Δόσατε λόγον, να δώσω». Οι άτιμοι διαχειρισταί καταγίνονται εις εξισώσεις· Μεταξύ δε των πολλών περιουσιών, ας οι διαχειρισταί της εποχής εκείνης εσφετερίσθησαν, κατεβρόχθισαν και το δια την οικοδομήν της Ζωσιμαίας Σχολής παρά των εκτελεστών της διαθήκης εκείνων αποσταλέν ποσόν εκ 231,444 γρ. (1850)”.\nΚαι ο Ι. Λαμπρίδης, καταλήγει:\n“Προς άρσιν πάσης υπονοίας, προς γνώσιν του πανελληνίου και προς ενίσχυσιν της αμίλλης και άλλων φιλοπατρίδων ανδρών απαιτείται αναδιοργάνωσις του συστήματος συμφώνως ταις των ελεοθετών διατάξεσι και πιστή του γράμματος και πνεύματος των διαθηκών εκπλήρωσις και ενιαύσιος λογοδοσία, ακριβώς δημοσιευμένη”.\nΈνα φλογερό μήνυμα μας στέλνει, μέσα από τις σελίδες του βιβλίου του, ο λαμπρός αυτός Ηπειρώτης. Μήνυμα που μας διδάσκει πως “αν τα παρεληλυθότα μνημονεύσης, άμεινον περί των μελλόντων βουλεύσει”.\nΟ διορατικός Κώστας Φρόντζος, πρόεδρος της Εταιρείας Ηπειρωτικών Μελετών, προλογίζοντας την έκδοσή της "Ηπειρωτικά Μελετήματα", αναφέρει, μεταξύ των άλλων, για τον άμεπτο Ιωάννη Λαμπρίδη και το συγγραφικό έργο του:\nΙστορία, λοιπόν, κι ανθρωπογεωγραφία είναι τα "Ηπειρωτικά Μελετήματα", που τα περιεχόμενά τους υπογραμμίζουν το πάθος της έρευνας του συγγραφέα, την ιεραποστολική του διάθεση, την παρρησία της γνώμης του, την αγωνιστική του προσπάθεια, την ποιότητα του ήθους του, την ανιδιοτέλεια των προθέσεών του, τη συναίσθηση του Χρέους. Το χρέος σημειώνεται με Χι κεφαλαίο από τον προλογίζοντα.\nΜ' αυτόν τον απέριττο και, συγχρόνως, ακριβολόγο τρόπο, ο πρωτομάστορας Κώστας Φρόντζος δεν εκφράζει μόνον τις θεμελιώδης παραμέτρους της βασικής θεώρησης και μεθοδολογίας του συγγραφέα, αλλά και τις ουσιώδεις πτυχές του συγγραφικού έργου του. Για τον προικισμένο με νοημοσύνη Κώστα Φρόντζο, εν ολίγοις λόγοις, τα Ηπειρωτικά Μελετήματα του αμιγούς Ιωάννη Λαμπρίδη δεν είναι παρά Ιστορία και Ανθρωπογεωγραφία.\nΗ χρήση του όρου ανθρωπογεωγραφία από το Δωδωναίο Κώστα Φρόντζο είναι αποκαλυπτικής εμπνεύσεως, γιατί διατυπώνεται σε μία εποχή, κατά την οποία η επιστήμη της ανθρωπογεωγραφίας, όχι μόνο δε διδάσκεται στην Ελλάδα, αλλά και, διεθνώς, οροθετεί ακόμη το πλαίσιο των θεωρήσεών της και των μεθοδολογικών προσεγγίσεων του αντικειμένου της. Κι αν, βεβαίως, εν έτει 1971, η χρήση και μόνον του όρου ανθρωπογεωγραφία από τον φωτισμένο Κώστα Φρόντζο είναι αποκαλυπτικής εμπνεύσεως, τότε, ασφαλώς, η εφαρμογή ενός εκτενούς μέρους, τόσο των θεωρήσεων όσο και των μεθοδολογικών προσεγγίσεων της ανθρωπογεωγραφίας από τον αμίμητο Ιωάννη Λαμπρίδη –και μάλιστα στα τέλη του 19ου αι.– έχει, άκρως, προδρομική απόχρωση και εις το έπακρον προφητικό χαρακτήρα. Χωρίς, λοιπόν, κανέναν απολύτως ενδοιασμό, ο εμβριθής Ιωάννης Λαμπρίδης είναι, κατά την ημετέρα επιστημονική αντίληψη, ένας ανθρωπογεωγράφος του 19ου αιώνα.\nΑλλ' όμως, τι πραγματεύεται ο ανθρωπογεωγράφος;\nΤο κατ' εξοχήν αντικείμενο της ανθρωπογεωγραφίας είναι η διερεύνηση των σχέσεων, τις οποίες αναπτύσσει ο άνθρωπος εντός των ορίων του δικού του γεωγραφικού χώρου, στην πάροδο, βεβαίως, του ιστορικού χρόνου. Οι σχέσεις αυτές αφορούν, εν πρώτοις, στο γεωγραφικό χώρο και, ακολούθως, στην κοινωνία, την οικονομία, τον πληθυσμό, τη διοίκηση, την παιδεία, τη θρησκεία, την οικιστική κι αρχιτεκτονική τέχνη, τα ήθη και τα έθιμα, την πολιτική και τον πολιτισμό και ό,τι, γενικώς, αναφέρεται στην ανθρώπινη δραστηριότητα, τα ίχνη της οποίας, ορατά και αόρατα, εντυπώνονται στο φυσικό χώρο.\nΟι σχέσεις του ανθρώπου με το γεωγραφικό χώρο μεταβάλλονται, διαρκώς, και τούτο οφείλεται, εν πολλοίς, στις αλλαγές της ίδιας της κοινωνίας. Τοιουτοτρόπως, επί παραδείγματι, οι σχέσεις, οι οποίες καταγράφονται, περιγράφονται, διερευνώνται και σχολιάζονται στα "Ηπειρωτικά Μελετήματα", αναφέρονται σε συγκεκριμένη χρονική περίοδο, ήτοι, εκείνη του πριν το 1870. Αλλά, οι σχέσεις του ανθρώπου με το δικό του γεωγραφικό χώρο μεταβάλλονται, επίσης, άλλοτε διατηρώντας κι άλλοτε χάνοντας την αποκαλούμενη ιστορική συνέχειά τους. Το τελευταίο, δηλαδή, η ιστορική ή όχι συνέχεια των περί ου ο λόγος σχέσεων, μία σύγκριση των σχέσεων της παρούσης εποχής με εκείνες της εποχής του ακούραστου Ιωάννη Λαμπρίδη θα ήταν, εξαιρετικώς, ενδιαφέρουσα και, ιδιαιτέρως, παραδειγματική.\nΗ μακράς χρονικής διάρκειας συγκυρία, κατά την οποία συγγράφονται τα "Ηπειρωτικά Μελετήματα", προσδίδει μία ιδιάζουσα ανθρωπογραφική χροιά, υψίστης σημασίας, στο δημοσιευμένο έργο του ακάματου Ιωάννη Λαμπρίδη, ακριβώς, γιατί αυτός ο οτρηρός ερευνητής και συγγραφέας συλλέγει, καταγράφει, διασταυρώνει, σχολιάζει και παρουσιάζει τις σχέσεις της ηπειρώτικης κοινωνίας με το γεωγραφικό χώρο της, σε μία χρονική περίοδο, η οποία χαρακτηρίζεται από καθολική ρευστότητα και μεταβατικότητα. Χωρίς καμία αντίρρηση, βεβαίως, τα "Ηπειρωτικά Μελετήματα" έχουν και την ιστορική σημασία και αξία τους. Εν τούτοις, και, πάντα κατά την ταπεινή επιστημονική άποψή μας, η βαθύτερη ουσία τους πλησιάζει πολύ περισσότερο στην ανθρωπογεωγραφία παρά σ΄ αυτήν καθεαυτή την ιστορία. Ούτως ή άλλως, όμως, οι επιστήμες της ιστορίας και της ανθρωπογεωγραφίας, όχι μόνον συνεργάζονται στενά μεταξύ τους, αλλά και η κάθε μία απ΄ αυτές είναι, εντελώς, αναγκαία, απαραίτητη και συμπληρωματική στην άλλη.\nΕπανερχόμενοι, για λίγο, στη ρευστότητα και μεταβατικότητα της εποχής, για την οποία, πιο πάνω, έγινε αναφορά, διευκρινίζουμε, ιδιαιτέρως, ότι μ' αυτούς τους όρους δεν εννοούμε, αποκλειστικώς και μόνον, τα ιστορικά γεγονότα, αλλά, προ παντός, τις γεωγραφικές, κοινωνικές, οικονομικές, πολιτικές και πολιτισμικές αλλαγές, μεταβολές και ανακατατάξεις, οι οποίες, κατά τη διάρκεια του 19ου αι., συντελούνται σε τοπικό (Ήπειρος), περιφερειακό (χερσόνησος του Αίμου) και διεθνές επίπεδο (Δυτική Ευρώπη).\nΑς δούμε, όμως, ένα και μόνο, πολύ μικρής έκτασης, απόσπασμα από τα Ηπειρωτικά Μελετήματα, το οποίο τεκμηριώνει, απολύτως, την αντίληψή μας για τον ανθρωπογεωγραφικό χαρακτήρα του ογκώδους Λαμπρίδειου έργου. Κι αφού είμαστε στα Άνω Πεδινά, ας πάρουμε, την αναφορά του οιστρήλατου Ιωάννη Λαμπρίδη στη γενέτειρά του, διατηρώντας τη γλώσσα του πολυτάλαντου συγγραφέα:\n“Άνω Σουδενά εις το κυρίως Παλαιοβούνιον, ων τας κανονικάς και αξιολόγους οικίας ουδεμία του τμήματος κώμη έχει”.\nΠοιο, αληθώς, είναι το στοιχείο αυτής της απλής φράσης, που προσδίδει, όντως, στην παρατήρηση, την καταγραφή, τη διερεύνηση, το σχολιασμό και, τελικώς, στην ίδια την πληροφορία χροιά ανθρωπογεωγραφική; Η απάντηση για τον απερίσπαστο παρατηρητή του γεωγραφικού χώρου, αλλά και τον προσεκτικό σχολιαστεί της συλλεγμένης πληροφορίας είναι απλή: Η ανθρωπογεωγραφία είναι από τη φύση της ανθρωπιστική επιστήμη πολυδιάστατη, πολύπλευρη και πολυσήμαντη, γιατί, πολύ απλά, το αντικείμενό της, ήτοι, οι σχέσεις, τις οποίες διερευνά έχουν τέτοιο χαρακτήρα. Ο ιδιοφυής, λοιπόν, Ιωάννης Λαμπρίδης, περιγράφοντας τη φυσική τοποθεσία, στην οποία βρίσκονται τα Άνω Πεδινά, συνδυάζει, συγχρόνως, κι άλλες πληροφορίες γι΄ αυτά, όπως, παραδείγματος χάριν, Άνω Σουδενά, την παλιά ονομασία τους. Και, δεν αρκείται μόνο σ΄ αυτό, σχολιάζει ως κανονικά και αξιόλογα τα σπίτια στα Άνω Πεδινά και τελειώνει, την όντως λακωνική φράση του, συγκρίνοντας τον οικισμό με όμοιούς του της ευρύτερης περιοχής.\nΟ αξιοζήλευτος Ιωάννης Λαμπρίδης, συνεχίζοντας την ανωτέρω φράση του, μας λέει τα εξής:\n“Πολλά των οικημάτων αυτών είναι μεγαλοπρεπή και εν είδει εξοχικών πύργων περιφραττόμενα υπό λιθίνων περιβόλων, εγκλειόντων πλην της οικίας αυλάς ευρυχώρους, κήπους μικρούς και ομβροδέκτας, ως παραρτήματα οικιών καταχθόνια”.\nΟυδέν απολύτως σχόλιο στο συγκεκριμένο εδάφιο, γιατί ο όποιος σχολιασμός του θα ήταν, εκ των πραγμάτων, ασέβεια βαθυτάτη προς την ωραία αρχιτεκτονική τέχνη. Συνεχίζουμε, λοιπόν, την περιγραφή του αυτόβουλου Ιωάννη Λαμπρίδη για τα Άνω Πεδινά Ζαγορίου.\n“Η εν τω μεσοχωρίω βαθεία σκιά μεγαλοπρεπούς πλατάνου αναψύχει εν ώρα θέρους τους εκ των ασπρολίθων οικιών και λόφων θαμβωμένους οφθαλμούς και τα καταπεπονημένα σώματα εκ του γυμνού εδάφους”.\nΣημειώνοντας, επί τάχη, την ποιητική έξαρση του Λαμπρίδειου λόγου, ξεχωρίζουμε, χωρίς ίχνος καμίας αμφιβολίας, μία πολύτιμη πληροφορία για την αισθητική της αρχιτεκτονικής τέχνης του οικισμού, που είναι η άσπρη πέτρα (ασβεστόλιθος), ήτοι, το πλέον άφθονο πέτρωμα της ευρύτερης περιοχής (δυτικώς της χαράδρας του Βίκου), στην οποία είναι κτισμένα τα Άνω Πεδινά και, ταυτοχρόνως, το μοναδικό δομικό υλικό, εξαιρουμένου του ξύλου, όλων, ανεξαιρέτως, μικρών και μεγάλων, θρησκευτικών και κοσμικών, οικοδομημάτων του.\nΑναντιρρήτως, μελετώντας τα "Ηπειρωτικά Μελετήματα", ταξιδεύουμε στο γεωγραφικό χώρο και τον ιστορικό χρόνο της ευρύτερης Ηπείρου. Μολαταύτα, η εκδήλωση μνήμης στον Ιωάννη Λαμπρίδη μας κρατά, διακριτικώς, στα Άνω Σουδενά. Όντως, ιστάμεθα, κυριολεκτικώς και μεταφορικώς, στην Πλατεία του οικισμού, στα Άνω Πεδινά, που με τόσο αγάπη περιγράφει ο υψιπετής Ιωάννης Λαμπρίδης. Άραγε, πότε ξανά θα έχουμε κάποια παρόμοια συγκυρία; Αλλά, ζητώντας συγγνώμη από την υπόλοιπη Ήπειρο, συνεχίζουμε με το απόσπασμα για τα Άνω Πεδινά. Λέει, λοιπόν, επί λέξει, ο αξιοθαύμαστος Ιωάννης Λαμπρίδης:\n“Η από του κατασκίου όμως τούτου μέρους θέα τριών πρώην μεν μεγαλοπρεπών οικιών, νυν δε υπό ληστρικής επιδρομής (1880) αποτεφρωμένων καταθλίβει έκαστον· (και προσθέτοντας άλλη πληροφορία στην περιγραφή του, συνεχίζει περαιτέρω:) η κυριωτέρα όμως οδός αυτών μήκους 20΄, εις χείμαρρον εν καιρώ μεγάλων υετών μεταβαλλομένη, είνε πλήρης πετρών και χαλίκων (και τελειώνει τη φράση του, σχολιάζοντας καυστικώς:) και διότι ρίπτονται τυπικώτατα οι εκ των οικοδομών υπολειπόμενοι χάλικες (σόκια)”.\n1η. Το Παλαιοβούνι (πληροφορία) – φυσική γεωγραφία (επιστήμη).2η. Η ληστρική επιδρομή του 1880 (πληροφορία) – ιστορία (επιστήμη).3η.Η συγκρότηση της οικίας (πληροφορία) – οικιστική τέχνη ή και πολεοδομία αποκαλούμενη (επιστήμη).4η. Οι ασπρόλιθες οικίες (πληροφορία) – αρχιτεκτονική τέχνη (επιστήμη).5η. Ο μεγαλοπρεπής πλάτανος στην πλατεία (πληροφορία) – οικολογία (επιστήμη).6η. Η κατάσταση της κεντρικής οδού (πληροφορία) – ανθρωπολογία (επιστήμη).7η. Οι ομβροδέκτες και οι λαχανόκηποι (πληροφορίες) – ανθρωπογεωγραφία (επιστήμη)\nΠέραν του πλήθους των πατριωτικών συναισθημάτων, που διεγείρει η μελέτη των "Ηπειρωτικών Μελετημάτων", διακρίνεται, διαυγώς, στη γραφή τους η ελεύθερη βούληση του συγγραφέα να μην κατηγοριοποιηθούν και να μην απομονωθούν, κατά γενικό κανόνα, οι πληροφορίες του. Ως προς αυτό, βεβαίως, δεν είναι μόνον ο ανήσυχος Ιωάννης Λαμπρίδης, που δε θέλει την κατηγοριοποίηση και την απομόνωση των πληροφοριών του, τυχαίνει, μετά το πέρασμα ενός αιώνος και πλέον, να επιθυμεί, ακριβώς, το ίδιο και η επιστήμη της ανθρωπογεωγραφίας. Κι αυτό, βεβαίως, γιατί το κάθε ένα αντικείμενο της εν λόγω ανθρωπιστικής επιστήμης διαθέτει τα χαρακτηριστικά ή, αν θέλουμε, προσωπικά γνωρίσματα, ή, ακόμη, τη δική του ταυτότητα. Πως, επομένως, τα "Ηπειρωτικά Μελετήματα" να μη χαρακτηριστούν από τον πρωτότυπο Κώστα Φρόντζο ιστορία κι ανθρωπογεωγραφία;\nΑναφερόμενοι, περαιτέρω, στην πληροφορία, σημειώνουμε, επιπροσθέτως, ότι η κατηγοριοποίηση και απομόνωσή της αφαιρεί, αν όχι όλη, σίγουρα ένα μεγάλο μέρος από την ταυτότητά της ή την ταυτότητα κάθε ανθρώπου, κάθε ιδέας, κάθε τόπου ή κάθε αντικειμένου. Ο ακέραιος, λοιπόν, Ιωάννης Λαμπρίδης, απ΄ ό,τι φαίνεται στα κείμενά του, το γνωρίζει αυτό, και επιλέγει διαφορετικές πληροφορίες για κάθε ένα, επί παραδείγματι, Ζαγορίσιο οικισμό. Κατ' αυτόν τον τρόπο, επιτυγχάνει, θεαματικώς, να μεταφέρει τα ιδιαίτερα χαρακτηριστικά ενός εκάστου οικισμού, ήτοι, την ταυτότητά του.\nΗ ενδιαίτησις του ανθρωπογεωγράφου στο γεωγραφικό χώρο της κοινωνίας, την οποία παρατηρεί, διερευνά, καταγράφει και σχολιάζει, όχι μόνον είναι αναγκαία συνθήκη, αλλά και επιβαλλόμενη προϋπόθεση. Εργασία ανθρωπογεωγραφίας εξ αποστάσεως ή από αρχεία, βιβλιοθήκες, εργαστήρια ή από τρίτους δεν εννοείται. Ο ανιδιοτελής Ιωάννης Λαμπρίδης ακολουθεί τους παρά πάνω κανόνες, λόγος, που προσδίδει μία επί πλέον χροιά ανθρωπογεωγραφίας στα "Ηπειρωτικά Μελετήματα". Την ίδια, ακριβώς, πειθαρχία με τον μελίφθογγο Ιωάννη Λαμπρίδη ακολουθεί κι ένας άλλος Ζαγορίσιος, ο φίλεργος Κώστας Λαζαρίδης από το Κουκούλι, ο ανθρωπογεωγράφος τούτη τη φορά του 20ου αι. Το έργο του είναι εξ ίσου σημαντικό και παρουσιάζει πολλές πτυχές ανθρωπογεωγραφίας.\nΣΧΟΛΙΟ ΙΣΤΟΛΟΓΙΟΥ: Σύντομα θα επανέλθουμε με περισσότερα άρθρα - αφιερώματα στον Μεγάλο Ηπειρώτη Ιωάννη Λαμπρίδη. Προς το παρόν μπορείτε να μελετήσετε το βιβλίο του "Πογωνιακά" το οποίο θα βρείτε στην Βιβλιοθήκη μας.\nΑναρτήθηκε από ΑΔΕΛΦΟΤΗΤΑ ΒΗΣΣΑΝΙΩΤΩΝ "Η ΑΡΕΤΗ" στις 7:39:00 μ.μ.


Έμμα Στόουν: Μεγάλο δώρο να δουλεύω με τον Γιώργο Λάνθιμο – Παρουσίαση της ταινίας «Βληχή» - News Biz\nΑρχική ΠΟΛΙΤΙΣΜΟΣ Έμμα Στόουν: Μεγάλο δώρο να δουλεύω με τον Γιώργο Λάνθιμο – Παρουσίαση...\nΈμμα Στόουν: Μεγάλο δώρο να δουλεύω με τον Γιώργο Λάνθιμο – Παρουσίαση της ταινίας «Βληχή»\n«Είναι μεγάλο δώρο να δουλεύω με τον Γιώργο. Παραδίδομαι στη δημιουργική του διαδικασία, τον εμπιστεύομαι τυφλά, δεν σκέφτομαι τίποτα άλλο» ανέφερε η βραβευμένη με Όσκαρ ηθοποιός, Έμμα Στόουν, στη συνέντευξη Τύπου που πραγματοποιήθηκε σήμερα (5/5) για τη νέα ταινία του Γιώργου Λάνθιμου, με τίτλο «Βληχή», η οποία αποτελεί τη δεύτερη ανάθεση του προγράμματος της Εθνικής Λυρικής Σκηνής (ΕΛΣ) και του ΝΕΟΝ «The Artist on the Composer». Η ταινία θα κάνει την παγκόσμια πρεμιέρα της, συνοδεία μουσικών συνόλων, στις 6, 7 και 8 Μαΐου 2022 στην Αίθουσα Σταύρος Νιάρχος της ΕΛΣ στο ΚΠΙΣΝ.\nΟ πολυβραβευμένος Έλληνας κινηματογραφικός δημιουργός, αποδεχόμενος την πρόταση του καλλιτεχνικού διευθυντή της ΕΛΣ, Γιώργου Κουμεντάκη, και της διευθύντριας του ΝΕΟΝ, Ελίνας Κουντούρη, υπέγραψε την παραγωγή, το σενάριο και τη σκηνοθεσία της ταινίας «Βληχή», η οποία γυρίστηκε τον Φεβρουάριο του 2020 στην Τήνο, με πρωταγωνιστές την Έμμα Στόουν και τον διακεκριμένο Γάλλο ηθοποιό Νταμιάν Μποννάρ.\n«Ήταν πολύ ενδιαφέρουσα για μένα η πρόταση από τη Λυρική και τον ΝΕΟΝ, καθώς με αυτή την ταινία γυρίζω σε ένα πρώιμο στάδιο του κινηματογράφου, το βωβό, το ασπρόμαυρο. Με αυτό το πρότζεκτ, μού δόθηκε η ευκαιρία να πω μια ιστορία χωρίς λόγια. Να ξαναξεκινήσω την κινηματογραφική διαδικασία από την αρχή. Να ανακαλύψω πώς το σινεμά συνδυάζεται, ουσιαστικά με άλλες τέχνες» ανέφερε ο Γιώργος Λάνθιμος σχετικά με την δημιουργία της «Βληχής». Η Τήνος, όπως είπε, είναι ένας μέρος που επισκέπτεται συχνά τα τελευταία χρόνια και την αγαπά. «Ξεκίνησα να σκέφτομαι την ταινία εκεί γιατί με ενέπνευσε το περιβάλλον και η ατμόσφαιρα του νησιού». Όπως εξήγησε όσο έγραφε το σενάριο, ο Γιώργος Κουμεντάκης τού έστελνε παράλληλα μουσικές και συζητούσαν μαζί πώς θα μπορούσαν να λειτουργήσουν στην ταινία. «Με είχε τροφοδοτήσει με αρκετό υλικό από το οποίο τελικά επιλέξαμε τα τρία κομμάτια που χρησιμοποιήσαμε. Όταν τελειώνεις μία ταινία, παίρνει τη δική της μορφή από αυτή που είχες σκεφτεί. Οπότε πάντα αφήνω χώρο και χρόνο για να κάνω τις τελικές επιλογές».\nΟ ίδιος παραδέχτηκε ότι στο παρελθόν είχε μία περίεργη σχέση με τη μουσική, «δεν ήθελα να τη χρησιμοποιήσω στο σινεμά μου. Ή τουλάχιστον όχι με τον τρόπο που πλέον χρησιμοποιείται η μουσική στο σινεμά. Είμαι αυστηρός, θέλω η μουσική να μην περιγράφει τι βλέπεις, να μην υπογραμμίζει τι νιώθεις, να μην επαναδιατυπώνει την ιστορία της ταινίας. Αλλά να τη συμπληρώνει. Στη “Βληχή” θεωρώ ότι η μουσική δεν είναι ούτε περιγραφική, ούτε υπογραμμιστική». Σύμφωνα με τον ίδιο, η ταινία μπορεί να παρουσιαστεί μόνο με ζωντανό κοινό και πάντα με τη ζωντανή συνοδεία μουσικών συνόλων. «Δεν είναι μία κινηματογραφική ταινία που μπορείς να δεις στον υπολογιστή. Είναι μία εντελώς άλλη εμπειρία… Σήμερα υπάρχουν πολλοί τρόποι για να γυρίσεις και να δεις μία ταινία. Αυτό το πρότζεκτ δημιουργήθηκε ξεκάθαρα για αίθουσα».\nΗ Εμμα Στόουν (η οποία συμμετείχε στην ταινία αφιλοκερδώς όπως ενημέρωσε η διευθύντρια του ΝΕΟΝ, Ελίνα Κουντούρη), είπε πως την ενέπνευσε η ιστορία και το σενάριο που έγραψε ο Γιώργος Λάνθιμος. «Φυσικά ήταν δέλεαρ το ότι είχα την ευκαιρία να ταξιδέψω στην Ελλάδα και να δουλέψω εδώ. Δεν ξέρω αν είναι το πιο δύσκολο πρότζεκτ που έχω κάνει, αλλά σίγουρα ήταν μια πρόκληση. Θα μπορούσα να μιλάω για ώρες για τα πράγματα που μου αρέσουν στις συνεργασίες μου με τον Γιώργο. Τα πάμε πολύ καλά. Καλλιτεχνικά τον εμπιστεύομαι ολοκληρωτικά. Ποτέ δεν ανησυχώ για τίποτα. Είναι πολύ προσεχτικός, έχει εμμονή με τη λεπτομέρεια, δεν του ξεφεύγει τίποτα. Σε κάνει να νιώθεις ασφαλής, ενώ ταυτόχρονα σπας τα όριά σου. ‘Αλλωστε ποιο θα ήταν το νόημα να συνεχίσω αυτή την δουλειά, αν δεν έβρισκα προκλητικούς ρόλους, όπως αυτούς που μου προσφέρει ο Γιώργος;».\nΑναφερόμενος στη συνεργασία τους, ο Γιώργος Λάνθιμος είπε πως είναι πολύ σπάνιο να βρίσκεις συνεργάτες που τα πας τόσο καλά. «Πέρα από το ταλέντο, χρειάζεσαι και προσωπική χημεία. Είναι υπέροχο να δημιουργείς σχέσεις που μεγαλώνουν και εξελίσσονται μέσα από τη δουλειά. Με την Εμμα τώρα τελειώνουμε την τρίτη ταινία μαζί, είναι μία σχέση που μεγαλώνει».\nΣχετικά με την επιστροφή του στην Ελλάδα για την δημιουργία της ταινίας, ο Έλληνας σκηνοθέτης δήλωσε: «Δεν θεωρώ ότι επέστρεψα στην Ελλάδα γιατί δεν θεωρώ ότι έφυγα. Οι συνθήκες με οδήγησαν να κάνω τις ταινίες που έκανα εδώ. Οι συνθήκες με οδήγησαν και να φύγω στο εξωτερικό. Δεν αναγκάστηκα να κάνω ταινίες αγγλόφωνες, με ενδιέφερε κιόλας. Η πρόταση του να γυρίσω αυτό το πρότζεκτ στην Ελλάδα μου άρεσε εξαρχής. Το γεγονός ότι θα προβαλλόταν εδώ μου φάνηκε ελκυστικό. ‘Αρχισε να μου λείπει η Ελλάδα. Γιατί έχει πλεονεκτήματα η δουλειά στο εξωτερικό αλλά σου λείπουν και πράγματα. Όπως το να γυρίζεις ταινίες με ανθρώπους που ξέρεις, με ένα μικρότερο συνεργείο και λιγότερο έλεγχο. Στη Βληχή, που είναι μία βωβή ταινία, μου άρεσε που είχα περιορισμούς. Οι περιορισμοί είναι απαραίτητοι γιατί μπορεί να χαθείς πολύ εύκολα στη δημιουργία μιας ταινίας, αν έχεις πολλά μέσα στη διάθεσή σου. Μάλιστα παρατηρώ ότι αν δεν τους έχω, αρκετές φορές μαζί με τους συνεργάτες μου βάζουμε περιορισμούς από μόνοι μας. Πάντα επίσης θέλω οι ταινίες μου να είναι ανοιχτές ώστε οι θεατές να έχουν τη δική τους εμπειρία. Και ένα τέτοιο πρότζεκτ – όπως η Βληχή – βοηθάει πολύ στο να μη γίνονται τα πράγματα συγκεκριμένα».\nΌσο για τον τίτλο της ταινίας (που σημαίνει βέλασμα), ο Γ. Λάνθιμος δήλωσε: «Δεν ξέρω πως φτάνω κάθε φορά στο να επιλέξω τον τίτλο μιας ταινίας. Είναι κάτι που επιλέγω με το ένστικτο. Δεν μου άρεσε η λέξη “βέλασμα”. Το “Βληχή” όμως και ακούγεται, αλλά και γράφεται ωραία ως τίτλος. Εδώ σε μία ταινία που δεν έχει ήχο, όπου τα ζώα παίζουν σημαντικό ρόλο αλλά δεν ακούγονται, ταίριαζε να βάλεις για τίτλο έναν ήχο». Όπως εξήγησε δεν πρόκειται για μία ταινία εποχής. «Στόχος μας ήταν να γυρίσουμε μία ταινία πέρα από χρόνο και τόπο. Τα κοστούμια είναι εμπνευσμένα από παραδοσιακές ενδυμασίες, ενώ το αυτοκίνητο είναι σύγχρονο. Μεγαλώνοντας με γοητεύει η παράδοση και την βρίσκω όλο και πιο σημαντική με έναν τρόπο. Νομίζω είναι σημαντικό να διατηρούμε κάποια πράγματα όσο εξελισσόμαστε – όχι με διδακτικό τρόπο φυσικά. Αλλά έχει μία γοητεία το παρελθόν. Μπορούμε να εμπνευστούμε από την παράδοση χωρίς να είμαστε σκλάβοι της».\nΑπαντώντας στο αν η «Βληχή» είναι επηρεασμένη από τους «Βοσκούς» του Νίκου Παπατάκη είπε ότι οι «Βοσκοί» είναι μία από τις αγαπημένες του ταινίες. «Σίγουρα θα υπήρχε υποσυνείδητα κι αυτή η επιρροή. Ωστόσο, η ταινία που με ενέπνευσε είναι ο “Μακεδονικός Γάμος” του Τάκη Κανελλόπουλου. Στη «Βληχή» χρησιμοποίησα πράγματα που είδα εκεί – τα έθιμα του γάμου, το χορό των γυναικών, το μαχαίρι… Ομως σίγουρα στο έργο μου, ο Παπατάκης έχει μια επίδραση συνολική».\nΣτην ταινία συμμετέχουν ηλικιωμένοι ντόπιοι Τηνιακοί. «Δεν χρειάστηκαν κάποια καθοδήγηση. Πολλές φορές στο σινεμά χρειάζεσαι απλώς τη βαρύτητα μιας παρουσίας μπροστά στο φακό. Οι ερασιτέχνες μπορεί να μην έχουν τεχνική, μπορεί να μην καταλαβαίνουν τι ακριβώς κάνουμε, ή ότι τους κινηματογραφούμε. Δεν “παίζουν”, απλά “είναι”. Για να είμαι ειλικρινής, ούτε στην Εμμα είπα πολλά. Αφέθηκε στη στιγμή. Όταν την έβαλα να κάτσει ανάμεσα στις ηλικιωμένες ντόπιες, με εντυπωσίασε πόσο γρήγορα συντονίστηκε με τις άλλες γυναίκες».\nΟ καλλιτεχνικός διευθυντής της ΕΛΣ, Γιώργος Κουμεντάκης ανέφερε, μεταξύ άλλων, στον χαιρετισμό του: «Από μικρός στα μέρη που έζησα άκουγα απίστευτες ιστορίες που στριφογυρίζουν από γενιά σε γενιά και αποτυπώνονται στο γέρικο σκαμμένο δέρμα όσων τις αφηγούνται. Στις ιστορίες εκείνες, όπου το σεξ μπλέκεται με την πίστη, τη φύση, την απιστία και τον θάνατο, ποτέ δεν είσαι βέβαιος για το τι πραγματικά έχει συμβεί και τι είναι κομμάτι του φαντασιακού. Μια τέτοια ιστορία είδα στη Βληχή, μεταξύ ονείρου και ρεαλισμού. Στις μαυρόασπρες εικόνες της ταινίας είδα την ιστορία του κινηματογράφου μέσα από τη μοναδική κινηματογραφική προσωπικότητα του Λάνθιμου, με έναν απίστευτα σύγχρονο τρόπο. Ως άνθρωπο της μουσικής, αυτό που με εντυπωσίασε πάνω από όλα είναι ο τρόπος που αποκτά φωνή η ταινία, μέσα από τα μουσικά έργα που τη συνοδεύουν ζωντανά. Αυτή η σύμπραξη των τεχνών προσφέρει μια νέα βιωματική εμπειρία για το κοινό και έναν νέο δρόμο για μας».\nΗ Ελίνα Κουντούρη, διευθύντρια του ΝΕΟΝ δήλωσε: «Το πρωτοποριακό και φιλόδοξο πρόγραμμα The Artist on the Composer ξεκίνησε με τον κοινό σκοπό να εξερευνήσουμε τις δυνατότητες του σύγχρονου πολιτισμού να προσφέρει νέα αφηγήματα. Στη συνεργασία μας με την Εθνική Λυρική Σκηνή πειραματιζόμαστε και δημιουργούμε μια ιδιαίτερη σύμπραξη των τεχνών, στην προκειμένη περίπτωση μια πρωτόγνωρη συνάντηση του πειραματικού σινεμά και της κλασικής μουσικής, προσφέροντας έναν βιωματικό τρόπο θέασης».\nΟ Παναγιώτης Παντελάτος, διευθυντής Επικοινωνίας, Ίδρυμα Σταύρος Νιάρχος (ΙΣΝ), σημείωσε: «Θέλουμε να εκφράσουμε τα θερμά συγχαρητήριά μας σε όλους όσοι συνεργάστηκαν για τη Βληχή, μια δημιουργία που όλοι περιμέναμε με ανυπομονησία. Είναι πολύ σημαντικό για τον πολιτισμό της χώρας που η Εθνική Λυρική Σκηνή (ΕΛΣ) συνεργάζεται με κορυφαίους πολιτιστικούς οργανισμούς, όπως ο ΝΕΟΝ στην Ελλάδα, και με μεγάλα λυρικά θέατρα στο εξωτερικό, και αναπτύσσει δημιουργικές σχέσεις με διακεκριμένους καλλιτέχνες, όπως ο Γιώργος Λάνθιμος. Με την καλλιτεχνική καθοδήγηση του Γιώργου Κουμεντάκη, για το έργο του οποίου νιώθουμε βαθιά εκτίμηση, η ΕΛΣ συνεχίζει να κάνει άλματα μπροστά, βρίσκοντας την εξωστρέφεια που της αξίζει. Ως Ίδρυμα Σταύρος Νιάρχος (ΙΣΝ) θα είμαστε πάντα δίπλα σε κάθε συνεργασία που προάγει τον πολιτισμό και βοηθά τον άνθρωπο να κάνει βήματα μπροστά».\nΗ ταινία «Βληχή»\nΠροηγούμενο άρθροΧαλαρώνουν τα υγειονομικά μέτρα στη Βουλή. Παρουσία και των 300 με μάσκα\nΕπόμενο άρθροΘεσσαλονίκη: Επτά άτομα καταδικάστηκαν για απάτη ύψους 1,8 εκατ. με εικονικά ατυχήματα